Arloko mintegiak, ikastaroak eta jardunaldi teknikoak\nMintegi gehienek beste erakunde batzuetan garatutako gai aurreratuak lantzen dituzte, programaren ikerketa ildoen barnean, irakasleen ikuspegia osatu eta zabaltzen dutenak.\nJarduera honen bidez, doktoregaiak teknika, gailu eta prozedura berrien erabileran trebatzen dira, beren ikerketa ildoetan, sarri beren ekarpenen originaltasuna aztertzeko eta kontrastatzeko balio dietenak.\nEbaluazioa egiteko, bertaratze kontrolaz gainera, honako hauek ere hartuko dira kontuan: ikasleen parte-hartze aktiboa eztabaidetan (ikastaro laburren kasuan), eta tutorearen jarraibideak aintzat hartuta doktoregaiak egin beharko duen laburpen-txostena.\nBibliografia eta informazio baliabide orokorren bilaketarako sarrera\nIkastaro honetan, RefWorks kudeatzailearen ezaugarri nagusiak lantzen dira: erregistroak inportatzea hainbat iturritatik; bibliografia zerrendak sortzea hainbat estilotan; aipamenak sortzea word dokumentuetan; erregistroak taldean partekatzea.\nIkastaroa amaitzean, bilaketa bibliografikoko lanak egiteko erabiliko dituzten informazio iturri nagusiak ezagutuko dituzte.\nKontrol prozedura jardueraz arduratzen diren unibertsitateko zerbitzuek garatuko dute, eta zerbitzu horiek arduratuko dira ikasle bakoitzari buruzko txosten bat egiteaz. Txosten hori doktoregaiaren jardueren dokumentuari erantsiko zaio, tutoreak, tesi zuzendariak edo batzorde akademikoak berrikusi dezaten.\nDelivering a Scientific Talk\nIkastaro honetan, batzar eta bilkura zientifikoetan erabiltzen den ahozko hizkuntzaren berezitasunak lantzen dira. Bereziki erreparatzen zaie hitzaldien estilo zientifikoari eta ideiak nahiz emaitzak modu egokian komunikatzeak duen garrantziari. Horrez gainera, aurkezpenak edo gardenkiak bezalako sistemen erabilera egokia ere aztertzen da.\nIkastaroa amaitzean, ikasleak gai izango dira aurkezpenak ahoz modu egokian egiteko, lanari buruzko informazio garrantzitsu guztia emanez.\nEbaluazioa egiteko, bertaratze kontrolaz gainera, hitzaldi zientifiko baten eredu bat landu beharko da, gai librekoa. Edonola ere, komeni da zerikusia izatea ikasle bakoitza egiten ari den ikasketekin, baliabide horiek eguneroko zereginetan txertatzeko helburuarekin.\nHizkuntza eta komunikazio trebetasunak\nJarduera honetan lantzen diren tekniken bidez, aurkezpen akademikoen antolakuntza, egitura eta estiloa hobetzen dira, bai dokumentu idatzietan bai jendaurrean egiten diren ahozko aurkezpenetarako trebetasunetan.\nJarduera honetan ikasleek barneratzen dituzten ezagutzak, gaitasunak eta jarrerak egokiak dira mezuak sortu eta interpretatzeko, eta era eraginkorrean komunikatzeko, hainbat testuingurutan.\nJarduera hau doktoregaiaren jardueren dokumentuan jasoko da, eta tesi zuzendariak berrikusiko du.\nIkastaro honetan, ikerketa kualitatibo eta kuantitatiboaren tresna kontzeptual eta metodologikoak ematen dira.\nIkastaroa amaitzean, ikasleek lan programa bat planteatzeko eta datuen analisia sistematizatzeko balioko dien ikerketa metodologia eta teknikak ezagutuko dituzte.\nKataluniako Unibertsitate Politeknikoko Doktorego Eskolak eskaintzen duen hautazko jarduera bat da, zeharkako izaera duena programa guztientzat. Jarduera hau doktoregaiaren jardueren dokumentuan jasoko da, eta tesi zuzendariak berrikusiko du.\nIntroduction to Scientific Writting\nIkastaro honetan, aldizkari zientifikoetan erabiltzen den hizkuntza idatziaren berezitasunak lantzen dira. Bereziki erreparatzen zaie idazkera estilo zientifikoari eta ideiak nahiz emaitzak modu egokian komunikatzeak duen garrantziari.\nIkastaroa amaitzean, ikasleak gai izango dira artikuluak modu egokian idazteko, testu ulerterrazak sortuz, lanari buruzko informazio garrantzitsu guztia emanez.\nEbaluazioa egiteko, bertaratze kontrolaz gainera, ikerketa artikulu baten eredu bat aurkeztu beharko da, ingelesez, gai librekoa. Edonola ere, komeni da zerikusia izatea ikasle bakoitza egiten ari den ikasketekin, baliabide horiek eguneroko zereginetan txertatzeko helburuarekin.\nEskura dagoen finantzaketaren arabera, ahaleginak egingo dira doktoregai guztiek egonaldi hauek egin ditzaten: - Hiru hilabeteko egonaldia beste herrialde bateko izen handiko ikergune batean, doktorego tesiarekin lotutako ikerketa gaietan sakontzeko. Tesi zuzendariak (eta tutoreak, hala dagokionean) txosten arrazoitu bat bidaliko dio doktorego programako batzorde akademikoari, egonaldia hartuko duen ikergunearen egokitasunari, garatu beharreko gaiari, egonaldi epeari eta haren finantzaketari buruz. - Nazioarteko batzarretan parte hartzea beren lanak aurkeztu eta kideekin eztabaidatzeko. - Egonaldiak programarekin hitzarmena duten enpresetan. Ikasleari tutore bat izendatuko zaio egonaldirako. - Doktorego programako prestakuntza jardueretan parte hartzea, doktoregaiarenak ez diren unibertsitateetan antolatuko direnak.\nEgonaldien helburuak izango dira, besteak beste, harrera zentroko ikerketa programa ezagutzea, doktoregaiak ikerketa lanean dituen trebetasunak hobetzea eta nazioarteko harremanak hobetzea. Doktoregaiek batzarretan era aktiboan parte hartzera bultzatzeko, ikerketa emaitzen aurkezpena egiaztatu beharko da (ahozko komunikazioa, posterra, etab.).\nEgonaldia amaitu edo batzarrean parte hartu ondoren, doktoregaiak egonaldian edo batzarrean eginiko lana jasoko du bere jardueren dokumentuan. Txosten hori doktoregaiaren jardueren dokumentuari erantsiko zaio, tutoreak, tesi zuzendariak edo batzorde akademikoak berrikusi dezaten.\nPatente erabilgarrien aurkezpenerako sarrera\nDoktoregaiak lehen urratsak egingo ditu patenteen bilaketan (estatuko eta nazioarteko datu-baseetan), eskabidea zuzen egitean eta patente bat inskribatzeko behar diren izapideetan.\nIkastaroa amaitzean, ikasleek patente bat eskatzeko behar diren prozedurak eta izapideak ezagutuko dituzte, baita patenteei lotutako datu-base nagusiak ere. Gainera, gai izango dira ere patente eskabide bat idazteko.\nIkastaro hau Malagako Unibertsitateko IEEBko kideek emango dute, eta ikasle bakoitzari buruzko txosten bat egiteaz arduratuko dira.


Morau ta Beñardo: "Entzulea proiektu komun bateko partaide sentitzea askoz ere aberatsagoa da" — Gaztezulo\nMorau ta Beñardo: "Entzulea proiektu komun bateko partaide sentitzea askoz ere aberatsagoa da"\nMorau ta Beñardo: "Entzulea proiektu komun bateko partaide sentitzea askoz ere aberatsagoa da" https://www.gaztezulo.eus/albisteak/morau-ta-benardo-entzulea-proiektu-komun-bateko-partaide-sentitzea-askoz-ere-aberatsagoa-da https://www.gaztezulo.eus/albisteak/morau-ta-benardo-entzulea-proiektu-komun-bateko-partaide-sentitzea-askoz-ere-aberatsagoa-da/@@download/image/errekalden2_1425982923.jpg\nLeire Palacios (@AnnieSdelMono) eta Saioa Baleztena (@SaioB)\nHamabost urte bete dira aurten Andoni Tolosa ‘Morau’ eta Beñardo Goietxe musikariak elkarrekin lanean hasi zirenetik, eta bost disko argitaratu ondotik ‘Arrainentzako Himnoak’ argitaratu zuten iaz. Martxoaren 14an, Gernikako Lekuek jaialdiko Kaleko Egunean ariko dira zuzenean.\nAgotak taldea desegin ondoren sortu zen zuen proiektua. Nola laburtuko zenukete zuen ibilbidea?\nAndoni Tolosa ‘Morau’: Lehenagotik elkar ezagutzen bagenuen ere, Amodio Domestikoak diskoan (2000) hasi ginen elkarrekin lanean. Hasieran Morauren musikari gisara, gero Agotak taldean elkarrekin aritu ginen, eta azkenik, halako harreman estuak aitortza behar zuenez, Morau eta Beñardo proiektuari heldu genion. Izen aldaketa baino gehiago izan da, elkarlanean aurrerapauso bat eman, eta bikote gisara landu baitugu kantu sorta.\nBeñardo Goietxe: 2013ko urrian kantuak lantzen hasi, 2014ko Pazkoetan grabatu, udazkenean CDa argitaratu eta zuzenean putzuz putzu igeri hasi ginen, bi arrain musikazaleen arteko adiskidetasunean, beti...\nIbai, itsasoko edo arrainontziko arrainentzako himnoak dira zuenak?\nM: Edozeinentzat; handi, txiki, polit, itsusi... Arrainok nahi dugun lekuan bizi gaitezke eta leku horietan guztietan izango da musika, kantuak eta jakina, himnoak. Nola jakin arraina zaren ala ez? Arrainentzako Himnoak entzuten hasi, eta minutu baten buruan urmael batekin gogoratzen bazara, ez dago zalantzarik, zeu ere arraina zara.\nB: Euskal uretako tamaina guztietako arrainentzako izan litezke, musika korrontearen arabera. Hori bai, seguru asko ezkata zaharragoak dituztenei gehiago gustatuko zaizkie.\nAurreko bosten aldean, azken diskoaren sortze prozesua bestelakoa izan da. Alderatuta, zein da egiten duzuen balantzea?\nM: Hasieratik, disko soila baino gehiago izan da. Kantuen sortze prozesua konpartitu, ekarpenak jaso eta hastapenetik egindako guztia agerian jarri dugunez, aurretik kaleratutako diskoekin alderatuta, askoz ere bizi eta intentsoagoa gertatu da. Aberasgarriagoa, tartean jende askoren ekarpenak izan baititugu. Neurri handi batean, autogestioan oinarrituta sormen kolektiboko esperimentu bat ere gertatu da. Asko disfrutatzen ari gara, oraindik ez baita bukatu...\nB: Bion arteko lan biluziagoa izan da, akustikoagoa eta oinarrizkoagoa. Iruditzen zait ditugun dohain eta mugak hobeto orekatu ditugula eta kantu gehienei ahalik eta zopa gehien atera diegula.\nKantuen ibilbidea diskoan amaitzen ez dela diozue. Hortaz, nolakoa izango da Lekuek jaialdiko emanaldia?\nM: Beno, Lekuek jaialdiko emanaldia oso berezia izango da, aspalditik gonbidatu baina sekula aukerarik ez izateagatik asko atzeratu zaigun Kafea eta galletak saioa burutuko baitugu. Saio honek bi atal ditu, lehenik eta behin artistarentzat esanguratsua den disko bat entzuten da, gure kasuan, Townes Van Zandten Live At The Old Quarter, 1973ko zuzenekoa. Kantuak entzun eta diskoaz solas egingo dugu Kafea eta galletak dastatzen ditugun bitartean. Bigarren zatian, berriz, ohiko emanaldia burutuko dugu, arrainentzako himno guztiak joko ditugu, unean uneko bertsioan.\nB: Zenbat eta gehiago jo, abestiak ontzen doazela uste dut, bereziki, grabazioan berdeago zeudenak. Mugi eta mugi pil-pil puntua hobetzen ari gara. Espero dugu Lekuek jaialdian bakailu goxoa prestatzea.\nBertsioak egitea gustatzen zaizue. Bertsioa egiteko moldatu beharra dago, horrela bada, arrainentzako himnoetako There Is a Light That Never Goes Out kantak, zenbat dauka The Smith taldearena eta zenbat Morau eta Beñardorena?\nM: Oso ariketa gustagarria da bertsioak egitearena, ustekabean, Facebooken beste arraintxo batek botatako erronkari erantzunez prestatu genuen, ez baikenuen aldez aurretik horretarako asmorik. Beti bezala jokatu dugu, ahalik eta modurik apalenean hurbildu gara kantura, eta gure mundura ekartzen saiatu gara. Ez daukat erantzun zehatzik galderarentzat. Hori entzuleek esan beharko dute, noraino lortu dugun 80ko hamarkadako hit hori Morau eta Beñardoren mundura ekartzea. Esango nuke lortu dugula, oso gustura jotzen dugu zuzenean eta diskoan ere txukun geratu da. Handikeriarik gabe jokatzeko ohitura oso egokia da horrelako kantu ezagunetara hurbiltzen zarenean.\nB: Musika maitale sutsuak gara eta maite ditugun kantuen perbertsioak –Andonik definitu bezala– egiten gozatzen dugu. Izugarri zaila bada ere, bertsio fidela edo itxuraldatua eginda ere, kantuak geuri sortu digun xarma hori geureganatzen eta jendeari ahalik eta zintzoen sentiarazten saiatzen gara. Nolabait ere, aldi berean, geu The Smiths eta euren zale diren M ta B sentitzen gara, eta jendeak ere The Smiths eta M ta B batera ikus ditzaten nahi genuke...\nEspero al zenuten diskoak jaso duen harrera beroa?\nM: Egia esateko, inola ere ez. Sei urtetan ez dugu diskorik atera, eta bat-batean terrenoa berreskuratu behar izan dugu, baina ez da erreza. Arrainentzako Himnoek izan duten oihartzunari dagokionez, zer ikusi zuzena du proiektuaren ezaugarri bereziak; guztia konpartitzeko eta jendeari ekarpenak egiteko aukera ematearekin.\nB: Ez, ur hotzagoetan igerian ibiltzen ohituak gara. Oraingoan, jendearen eta hedabideen arreta sekula baino hobea izan da. Hala ere, ez izutu, ez gaituzue kristalezko arrainontzi dirdiratsuetan jira-biraka ikusiko...\nM: Entzulea proiektu komun bateko partaide sentitzea askoz ere aberatsagoa da, eta horrek, epe ertainera eskatzen dizun lana baino askoz ere onura gehiago ekartzen dizkizu. Zalantzarik gabe. Izan ere, zergatik izan behar du entzulea artistaren jardunaren hartzaile soila? Disko bat baino gehiago izan da, ez genekien gai izango ginen jendeari hori ulertarazteko, baina argi gelditu da baietz. Hortxe egon daiteke Arrainentzako Himno hauek jasotako harrera beroaren gakoetako bat.\nEtorkizunari begira, ba al duzue bertze proiekturik eskuartean?\nM: Ez, oraingoz gustatuko litzaidake Arrainentzako Himnoekin egindako bidearen moduko amaiera ematea. Proiektuak merezi duen amaiera, hori hausnartzen ari gara une honetan, baina kantuen ibilbideari amaiera egokia ematea gustatuko litzaidake, ea zer bururatzen zaigun\nB: Baliteke, ongi moldatzen garen bitartean eta ur kolpeak lagun, himno gehiago sortuko dira, ia seguru.\nZein dira zuen erronka nagusiak?\nM: Kantuak egiteko grina ez galtzea, ea gai garen gero eta kantu hobeak egiteko, eta horiekin horrelako proiektu emankorrak burutu eta jendearekin konpartitzeko.\nB: Osasunez, maitasunez, arnoz eta musika-zaletasunez, orain arte bezalaxe kantuak sortuz, joz eta gozatuz, urez ur plisti-plasta segitzea.\nMorau eta Beñardo zuzenean:\nMartxoak 20, ostirala: Erratzuko Zubipuntan\nMartxoak 28, larunbata: Urdazubiko Nikolaurenean\nMaiatzak 22, ostirala: Zarauzko Putzuzulon.\nEkainak 27, larunbata: Urretxuko Kalegorrian jaialdian


«Jar nintekeen berriro baleztarekin eta egurra banatzen hasi, baina ez zen nahi nuena» | Kultura | GARA\nDANELE SARRIUGARTE (... ETA KATTALIN MINER)\nBigarren nobela du «Azala erre» (Elkar) Danele Sarriugartek (Elgoibar, 1989), «Erraiak» arrakastatsuaren ondorengo jauzia. Desberdina, ustekabekoa eta distantziatik egindakoa da idazlearen lan berria. Aire apur bat biriketan. Hurrengoetarako hauspo bat.\n«Jar nintekeen berriro baleztarekin eta egurra banatzen hasi, baina ez zen nahi nuena»\nGustura geratu zara?\nBai eta ez, baina bai.\nZergatik bai eta ez?\nProzesua garatu den modua eta nengoen modua eta eskaini ahal izan diodan denbora kontuan hartuta, iritsi nintzen puntu batera non benetan nahi nuen kontatu istorio hori eta ikusi nuen ez nintzela lotsatzen horretaz eta ez nintzela damutuko publikatu izanaz. Eta gustura geratu nintzen.\nBaina beste alde batetik, gauza piloa daude publikatu eta gero ikusi ditudanak. Ezezko horretan uste dut gauza asko ez nituela ikusiko publikatu ez banu. Hau da, beharrezkoa zela publikatzea gauza horiek ikusi ahal izateko. Ikasgai horiek hurrengo lanetarako aprobetxatzeko modukoak izango dira, ez dira hutsean geratuko.\nHemen ez dago «Erraiak»-eko Danele.\nEz… Bueno, hein batean, bai. Gauza batzuk badaudela uste dut, baina aldatu da. Kontzienteki nahi nuen beste zerbait kontatu. Helburu batzuk jarri nizkion neure buruari, ez besteari uko egiten diodalako, baizik beste zerbait egin nahi nuelako eta ni neu ez nintzelako sentitzen toki horretan. Jar nintekeen berriro baleztarekin eta egurra banatzen hasi, baina ez zen nahi nuena. Orduan, uko egin gabe, beste zerbait egin nahi nuen. Kontzienteki bai egon dela beste zerbait egiteko nahia.\n…. Bai, izan daiteke. Aldi berean askoz errazagoa izan zen “Erraiak” idaztea hau idaztea baino. Askoz. Eduki aldetik askoz bortitzagoa egin daiteke, baino gehiago sufritu dut pertsonalki hau idazten. Aurrekoarekin oso ondo pasa nuen eta denbora izan nuen. Gauza batzuez ez nintzen hain kontziente, lehenengo aldia zen nobela bat idazten ari nintzena eta ardura handiagoa sentitu dut oraingo honetan, ez kanpoko presioarekiko, baizik nirekiko. “Erraiak”-en ez nion neure buruari halako galderarik egin; igerilekura jauzi egin nuen.\nDenbora dezente eman duzu hau idazten. Kosta egin zaizu?\nKostatu zait eta aldi berean ez zait kostatu. Kostatu zait idazteko denbora hartzea. “Erraiak” publikatu eta gero, zurrunbilotik aldentzeko beharra nuen eta neure burua “Erraiak” idatzi zuen pertsonaz aparte ikustea, beste modu batera –profesionalki esan nahi dut–. Itzulpen batzuk egin nituen eta kazetaritza lan batzuk ere egin nituen eta horrek eman dit zama hori gehiago banatzeko aukera. Nola, beste gauza batzuetan sentitzen nintzen errekonozitua, bai nire buruaren aldetik eta bai kanpotik; zenbat eta garrantzi gutxiago eman, zenbat eta sakabanatuago egon zama hori, gehixeago idazten hasi nintzen. Baina aldi berean idazteko bulkada hori baneukan.\nZaila izan zen heldu niolako hari horri eta hasi nintzelako hari horri tiraka, oraindik garbi eduki gabe norantz joan nahi nuen. Intuizioz idatzi behar dela uste dut eta ez naiz izango ni nobela osoa aurrez pentsatua izango duen idazle bat, baina uste dut gauza batzuk argi edukitzea komenigarria dela. Horretarako behar da denbora, ez bakarrik ordenagailuaren aurrean esertzeko, baizik paseatzeko, gauzak irakurtzeko… Eta hori oso gutxi eduki dut, batez ere 2015-2016 ikasturtean, eta baita hurrengoan ere. Oso tarteka idatzi dut. Parte batzuk idaztea asko kosta zait eta gero ja pasa den urrian-edo harrigarriki berrirakurri nuen eta oso argi ikusi nuen zer zen esan nahi nuena. Badut sentsazio hori; sasia apartatu gabe joan naizela egiten, eta oinarriak sasi artean egon direla, eta gero ja argi ikusi nuela eta argiago ikusten dudala publikatuz.\nBi sariketetara aurkeztu zenuen proiektu hau. Joseba Jaka bekara eta Irun Hiria sarira. Justifikazio bat behar zenuen?\nUste dut luzaroan besteen oniritziaren beharrean egon naizela; kanpoko norbaiten oniritziak bultzada handia emango zidan, zeren pisu handia jartzen nion neure buruari. “Erraiak”-ek nahiko oihartzun handia izan zuen eta gazte harrapatu ninduen ni, ez nuen mundu hori ezagutzen… Momentu batean pentsatu nuen ez nuela merezi, neurriz kanpokoa zela. Horregatik, alde batetik bilatu nahi nuen atentzio guztia ez jartzea hor eta beste gauza batzuei begiratzea, baina aldi berean herrenka igartzen nintzen eta kanpoko norbaiten oniritzia behar nuen.\nKutxa Irun Hiria sarira nobela oso bat aurkeztu nuen, lana egina neukan, baina arrazoi nagusia sari ekonomikoa zen. Oso tentagarria zen zentzu horretan.\nJoseba Jakarekin ere prestatu nintzen ezezkorako. Eta gero pentsatu nuen hobe zela saririk ez jasotzea, ez nuelako agian argitaratuko nik nahi nuena. Eta gero horrela gertatu denez, pozik nago bide hori egin izanagatik.\nOrain ere kritikak eta iritziak jasotzen ditut, baina uste dut hobe dela ez guztiz asmatu izana eta ez esatea zerbait ez zenuena esan nahi. Uste dut bata dela ofizioaren eta praktikaren ondorio naturala. Eta bestea bada igual nork bere buruari traizio handiago bat egitea. Ezezko horiei esker topatu dut nondik nahi nuen kontatu.\nOfizialak bi publikatu dira eta, egia esanda, poztu naiz, zeren beldurra neukan; “Erraiak”-i buruz kritika batzuk idatzi ziren eta niri buruzko komentarioak asko agertzen ziren eta hauetan ez, liburuari buruzkoak agertzen dira. Eta asko eskertzen dut. Kritikoek irakurri dute liburua eta horri buruzko iritzia eman dute. Eta nire inguruko jendearengandik iritsi zaizkit iritzi batzuk ere, baina oso lasai momentuz.\nErraza zen, halere, «Erraiak»-ekin kritika pertsonalizatuak egitea.\nIzan daiteke. Agian, halako liburu bat bakarrik idatz daiteke lehenengo liburua denean eta ez dakizunean zer etor daitekeen. Liburu honetan ere badaude gauza batzuk niretzat idazteko zailak izan direnak, kontua da ez daudela hain nabarmen jarrita.\nGazteenganako gerturaketa bat egin duzu liburuan…\nEgia esanda, gazteengana esaten dut, baina nire belaunaldiarenganako gerturaketa bat da.\nAdos, egia da, gaztea naiz! [Barreak]. Orain nago momentu batean ni baino gazteagoa den jendea ezagutzen ari naizena eta nire inguruan dabilena. Ni ibiltzen naizen tabernetan, hitzaldietan edo gauzetan badago ni baino bost-hamar urte gazteagoa den jendea eta ja helduak dira, edo behintzat adin nagusikoak. Niri beti gustatzen zait nire errealitateari eta ni barne hartzen nauen klaseari erreparatzea; hortik idazten dut, eta “Erraiak”-en kasuan ere belaunaldi hori zela uste dut, baina kuriosoa egin zitzaidan 40-50 urteko emakume askok esan zidatela identifikatuak sentitu zirela eta horrek harritu egin ninduen.\nEz da izan saiakera bat. Hori neukan kontatzeko. Zerbait baldin baneukan kontatzeko, hori zen.\nArrakasta da lantzen den gaietako bat. Izan zintezkeen zu protagonista duela lau urte?\nIzan nintekeen, bai. Banaiz eta ez naiz. Gauza batzuk badaude, Estrategia batzuk garbi daude. Baina ni egon nintzen…. [isilunea] Esango dut sentipenetako batzuk nireak direla, bizi izan ditudan sentipen batzuk nireak direla, gero konpartitu izan ditudanak beste pertsona batzuekin, eta gero beste gauza batzuk… Ni ideologizatuagoa nengoen maila guztietan. Miren jarri dut inozenteago, eta inozenteago jartzearen zantzu bat da, adibidez, borroka feministarekin egin duen film labur horrek ez duela hainbesteko kargarik bere buruan. Ez nuen hainbeste sartu nahi horretan.\nDistantzia bat eman diozu pertsonaiari?\nBai, saiatu naiz. Batez ere, nahi nuena erakutsi zen hau ez zitzaidala niri gertatu, baizik eta gure kulturan hau gertatzen dela. Sare sozialena ere horregatik sartu dut, batez ere erakusteko zeren bitartez sortzen den arrakasta hori. Hau Kattalinek (Miner) esan izan du askotan: Bere etxe azpiko okinak ez dakiela nor den bera. Badaki dela ogia erostera joan den hori, baina ez daki dela ez dakit zein. Nahi nuen islatu zein den arrakastaren neurria, ez da Hollywoodeko aktore batek izan dezakeen arrakasta handi hori. Baina erlatiboan bizi garenez... Kulturaren alorrean zentratu dut, interesatzen zitzaidalako horri buruzko kritika bat ere egitea. Arrakasta hori neurtzeko modua da, estatus hori ipintzea jende horri. Lanetik harago ez du hainbeste inporta zer idatzi duzun, zer grabatu duzun, da gehiago jartzen dizuten etiketa ‘moloi’ hori. Ez ziren beti guapoenak ligatzen zutenak, bazen bere xarma zuen jendea ere.\nBukaerako eranskina opari bat bezala har daiteke?\nOpari bat zuentzat?\nIzan zen niretzat. Opari bat baino gehiago. Bukatu nuenean buelta pila bat ematen ari nintzaion testuari, ia obsesiboki. Konturatu nintzen behar nuela beste zerbait. Esker ona beti idazteko pendiente neukan. Ez nion hitzaurre bat egin nahi, horregatik jarri dut bukaeran, zeren liburuarekin batera doan gauza bat da. Liburua bukatu nuenean pasa nion Kattalini (Miner) ja ‘maketatuta’ zegoenean eta asko gustatu zitzaion. Beste batek esan zidan, adibidez, zalantzak sortzen zizkiola. Zintzoki egin dut. Ez dut egin ezer inongo medailarik jartzeko. Niri baketzeko balio izan dit.\nEsker ona aipatu duzu. Ez dago esker txarrik liburu bat argitaratzen denean?\nBai, eta gainera esker txar disimulatu bat dago esker on horretan. [Barreak]. Ea topatzen duzuen zein den, bat baino gehiago ere badagoela esango dizut.\nIdazle bakartiaren mitoarekin ere hautsi nahi izan duzu. Ez dakit posible den sinadura bakarreko liburu kolektibo bat?\nDudarik gabe, kontraesan bat dago. Egoa elikatzen du nahi eta nahi ez, zeren ni agertzen naiz hor. Eta zentzu batean nik parte handi bat dut liburu horretan eta nire izena hor agertzen da, baina era berean lehengo urtean Kattalinek (Miner) “Nola heldu naiz ni honaino?” publikatu zuenean, elkarrekin ibili ginen eta berak asko aipatzen zuen nola militantziarekin konparatuta zein indibidualizatzaileak ziren liburuarekin lotutako gauzak. Nahiz eta berak bere talde feministaren izenean hitz egin, ez zela bera bakarrik. Eta horrek atentzioa eman zidan. Jarri nion idazle bakartiaren mitoa haustearen izenburua, askotan idazle bakartiak direnek ere denek dutelako inguru bat eta askotan sare potente bat, eta gero honetan nola idazketa bera oso gorabeheratsua izan den, igual ez dut beka baten laguntzarik, baina izan dut lagunen hauspo hori eta askotan oso beharrezkoa izan da. Baina sinadurarena bai, kontraesana da, sinatzen dugunean ere lan piloa dago eta horrela ikusarazi egiten da. Aurkezpen askotara Kattalinekin (Miner) joaten naiz eta, nahiz eta nire liburua izan, ja era desberdin batean noa. Zerbaiten parte bezala sentitzen naiz.\nZeure buruari karga kentzen diozu Kattalin Minerrekin?\nKonfiantza handia dut eta bai. Baina “Bakarrik ez, lagunekin bai” horretan Kattalinekin ez ezik, norbaitek elkarrizketa bat egiten badizu edo irakurle talde batean norbaitekin egotea desberdina da. Karga kentzen du horrek.\nAgian, Kattalin gonbidatu behar genuen elkarrizketara…\nNahikoa ekarri dut nik dagoeneko [barreak].\n«Egon naiz luzaroan besteen oniritziaren beharrean; horrek bultzada handia emango zidan zeren pisu handia jartzen nion neure buruari»\n«‘Erraiak’ publikatu eta gero, zurrunbilotik aldentzeko beharra nuen eta neure burua ikustekoa ‘Erraiak’ idatzi zuen pertsonaz aparte beste modu batera»\n«Lanetik harago ez du hainbeste inporta zer idatzi duzun, zer grabatu duzun, da gehiago jartzen dizuten etiketa ‘moloi’ hori. Ez ziren beti guapoenak ligatzen zutenak, bazen bere xarma zuen jendea ere»


Buscó por el término fair saturday - Ba da beste modu bat | Laboral Kutxa Blog\nBilaketaren emaitzak: fair saturday\nArgitaratua 19 abendua, 2019\nFair Saturday, LABORAL Kutxak babesten duen eragin sozial handiko kultura-mugimendua, etengabe hazten ari da, duela 5 urte Bilbon sortu zenetik. 2019ko edizioak aurreko urtekoak baino 50.000 lagun gehiago bildu zituen, eta Bizkaian marka hautsi zuten: azaroko azken larunbatean 150 kultur ekitaldi antolatu zituzten, guztiak lurralde bakarrean.\nArgitaratua 26 azaroa, 2019\nHilabeteak daramatzagu iragartzen eta hementxe da, jadanik. Larunbat honetan Fair Saturday izango da, LABORAL Kutxak babesten duen eragin sozial handiko kultura-mugimenduaren eguna. Dagoeneko prest dago dena, baina zerbait faltako zaigu zu ez bazaude. Beraz, aukeratu programatutako ekitaldietako bat.\nErantzun Fair Saturdayri buruzko quiz-a eta irabazi 200 euro zuk nahi duzun GKEarentzat\nArgitaratua 15 urria, 2019\nLABORAL Kutxan atsegin dugu gure bezeroen leialtasuna eskertzea eta, aldi berean, gizarte-erantzukizunaren arloan egiten dugun guztia erakustea. Baina oraingoan are bereziagoa izango den zerbait egin nahi dugu: 200 euro oparitu nahi dizkizugu, diru hori Gobernuz Kanpoko Erakunde bati eman diezaiozun, eta, bide batez, Fair Saturday ekimena laguntzeko; izan ere, LABORAL Kutxak bokazio soziala duen kultur mugimendu hori babesten du.\nArgitaratua 24 iraila, 2019\nMila ahotsek baino gehiagok musikaren historiako abestirik handienetako batzuk kantatuko dituzte 2019ko Fair Saturdayren inaugurazio-ekitaldian. Kontzertu hori abiapuntua izango da hurrengo egunean, azaroaren 30ean, munduko 100etik gora hiritan izango diren ekitaldi guztietarako.\nArgitaratua 23 urria, 2018\nImajinatzen duzu, urtean behin kulturarekin mundu hobea eta bidezkoagoa eraikitzen lagundu ahal izango bagenu? Imajinatzeaz gain, Fair Saturday mugimenduan egin egiten dute.\nArgitaratua 27 uztaila, 2018\nHurrengo 3 urteetan, LABORAL Kutxak eta Fair Saturday ekimenak elkarrekin lan egingo dugu, azaroaren azkeneko larunbata gizarte-eragina duten ekitaldi kulturalez betetzeko.\nFair Saturday: Euskadiko Orkestra Sinfonikoak Ken Zazpirekin, Zea Maysekin eta Doctor Deseo taldeekin egingo den inaugurazio-kontzerturako 2 sarrera zozkatzen ditugu\nArgitaratua 10 azaroa, 2016\nDoctor Deseo, Zea Mays eta Ken Zazpi taldeak Euskadiko Orkestra Sinfonikoarekin batera ikusteko sarreren zozketa, Elikagaien Bankuaren alde


Izara zuria seinaletzat, errotatik argia "botatzeko" - Ahotsak.eus\nIzara zuria seinaletzat, errotatik argia "botatzeko" <p>Seinaleak baserrietan. Garia jo behar zenean, izara zuria jartzen zen seinaletzat, Ibarrolako errotakoek argia "bota" zezaten. Auzoko norbait hiltzen zenean, baserri batetik bestera deiadarra egiten zen. </p>\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BER-194-020 kodeko bideoa nahi duzula aipatzea: ahotsak@ahotsak.eus\nSeinaleak baserrietan. Garia jo behar zenean, izara zuria jartzen zen seinaletzat, Ibarrolako errotakoek argia "bota" zezaten. Auzoko norbait hiltzen zenean, baserri batetik bestera deiadarra egiten zen.\nGaia(k): Ohiturak eta bizimodua » Erlijioa » Hiletak , Iritziak » Antzinako bizimoduari buruzkoak , Herria, azpiegitura » Berrikuntzak » Argindarra eta ura , Familia eta harremanak » Herriko giroa » Auzokoen arteko harremana\nAntoniok, lanbide mordoa\nAnaia istripuz hil zitzaion\nTelefonoa zuenak jendeari errekaduak eman behar\nEibartik ere hildakoak Ziortzaraino oinez eramaten ziren\nPresa nagusiko ura, kanaletik sartzen zen errotara\nKorta eta "Belaiturritik" ekarritako ura\nAntiguako ermita auzoko baserritarrek zaintzen dute


The Stand - Wikipedia, entziklopedia askea.\nThe Stand Stephen King estatubatuar idazlearen Zientzia-fikzio post-apokaliptikozko eta beldurrezko eleberri bat da. 1978ko irailean Doubleday argitaletxeak argitaratu zen.\n1990ean The Stand: The Complete & Uncut Edition izenburupean berrargitaratu zen, jatorrizko 1978ko eleberriko 1980ean jazotako argumentua 1990era eguneratu eta egokituz, bai eta jatorrizko eleberria laburtzeko argitaraturik gabe gelditu ziren zati eta testu luzeak gehituz.\nEleberriak etorkizun hurbil eta beldurgarri bati buruzko ikuspegi apokaliptikoa eta epikoa eskeintzen du.\nIa gizateri osoa hil duen mundu mailako gripe izurri ikaragarri baten ondoren AEBtan biziraun duten gizaki urriak Ongia eta Gaizkiak burutuko duten azken borroka batean bi aldeen artean hautatzea beharturik egonen dira, borroka horren emaitzak gizateria beraren patua erabakiko duelarik.\nGaizkiaren jarraitzaileek Randall Flagg pertsonaia ilun eta maltzurra buru dutelarik mundua euren pentsamolde ilunaren arabera berreraiki nahi dute. Bitartean, Ama Abigail Freemantle buru duten Ongiaren aldeko lau kide ausartek (Stu Redman, Larry Underwood, Ralph Brentner eta Glen Bateman) Flagg eta bere morroien aurkako misio bati ekingo diote, horretarako Ongiaren aldekoen egoitza dagoen Nebraskatik Gaizkiaren egoitza den Las Vegas hirira zuzenduz. Laukote honek arrisku harrigarrienei aurre egitean, Gaizkiari aurre egin eta garaitzeko saiakeran euren biziak baina askoz ere gehiago arriskatuko dute.\nThe Stand (telesaila): 1995ean Mick Garrisek zuzendu eta Gary Sinise, Molly Ringwald, Jamey Sheridan, Rob Lowe, Laura San Giacomo, Miguel Ferrer, Ruby Dee, Bill Fagerbakke, Corin Nemec, Adam Storke, Ray Walston, Matt Frewer, Ossie Davis eta Shawnee Smith aktoreek antzeztu zuten.


Korrika Bilbora helduko den egunean argituko da zeinek irabaziko dituen hauteskundeak Ipar Euskal Herriko hamabi kantonamenduetan. Lehiakide batzuek lekukoa hartu zuten Korrika beren herritik pasatu zenean: kontraesanaren beldurrik ez zuketen, haien hauteskunde propaganda frantses hutsez baitzen. Zorionez, hautagai horiek ez bezala, Urepelen bildu ziren milaka pertsonek eta ibilibide osoan zehar dabiltzan gehienek euskara bihotzean daramate, eta darabilte.\nZorigaitzez, Urepelen aldarrikatu zenaren kontrakoa ikusten da merkatuetan. «Hemen dago ama bat bere haurrek hila», zioen Xalbadorrek, eta gaur ere gauza bera erran lezake. Laborariek hainbat produktu saltzen dituzte, kalitate onekoak, maiz Idoki izendapenarekin... Euskaltzaleak dira, abertzaleak, baina beren produktuen etiketa anitzetan ez dago euskarazko hitzik, izenaz aparte. Osagaiak eta abar, frantsesez. Nola nahi dugu Frantziak euskarari ezagupena aitor diezaion, euskaldunek berek baztertzen badute?\nFrantziak eta Espainiak, estatu izanik, mendeetan zehar egindako lanarekin lortu dute euskaldunak estatu horietara lotzea. Urepeletik ehunka lagun joan ziren azken mendean zehar eta lehenago ere, bertan ez zegoelako lanik. Milaka euskaldun joan ziren atzerrira lanera, anitz «Ameriketara», eta beste anitz «Parisera». Oso adierazgarria: leku bat izendatzeko kontinentearen izena, bestearentzat hiriarena (zergatik ez, «Frantziara»?). Eta Baztandik zetozenak «Espainiatik» heldu ziren.\nUrepeletik Bilbora, herri bat garela erakusten du Korrikak, eta hizkuntza batek elkartzen gaituela denak. Ekitaldi sinbolikoaren gainetik, kultura, politika, ekonomia eta gizarteko alor guztietan, Paue, Bordele, Paris edo Madrilera begiratu beharrean, soa aldatuko bagenu, euskaldunago izango ginateke.\nEneko Bidegain, irakaslea\n(berria.eus-etik hartutako artikulua)


Flinders Petrie - Wikipedia, entziklopedia askea.\nCharlton (en) , 1853ko ekainaren 3a\nJerusalem, 1942ko uztailaren 28a (89 urte)\nEdward R. Ayrton (en)\negiptologoa, arkeologoa eta idazlea\nMerneptah Stele (en)\nWilliam Matthew Flinders Petrie (Charlton, Londres, 1853ko ekainaren 3a - Jerusalem, 1942ko uztailaren 28a) britainiar arkeologo eta egiptologoa izan zen. Egyptian Research Account sortu zuen 1894an, 1905ean British School of Archaeology eskola bihurtu zena. Indusketa asko egin zituen Egipton eta Palestinan. Egiptoko Nagadako hirian egin zituen aurkikuntzarik garrantzitsuenak (1904-1905): dinastien aurreko kultura batzuk argitzen lagundu zuten aztarnak eta Mineftahren hilarria aurkitu zituen. Egiptoko zibilizazioaren historia berriro osatzea lortu zuen, dinastien aurreko garaietatik hasi eta erromatarren garaia arte.\nWikimedia Commonsen badira fitxategi gehiago, gai hau dutenak: Flinders Petrie\nGutenberg proiektua: 2454\nOrriaren azken aldaketa: 12 martxoa 2021, 16:40.


Berehalako mailegua | BBVA España\nMailegu hau bbva.es gunearen eta bbva aplikazioaren bidez kontratatzen da eta hari esker, finantzazioa berehala lor dezakezu, dokumentazioa ekarri beharrik gabe, nahi duzun xederako.\nKontratazioa azkarra, erraza eta berehalakoa da. Adierazi zenbat diru behar duzun, itzultzeko epea eta automatikoki sartuko dizugu zure kontuan. Oso erraza da.\nInteres-tasa: Maileguaren ITN eta UTB kontratazio pantailan adierazitakoak dira.\nZenbatekoa: eska dezakezun gutxienekoa 1.500 €-koa da. Gehienekoa bezero bakoitzari banaka esleitzen zaio eta kontratazio pantailan kontsulta dezakezu.\nZenbateko handiagoa behar izanez gero, maileguaren eskaera bete dezakezu bbva.es webguneko "Maileguak" atalean. Sarearen bidez erantzungo dizugu.\nEpea: kontsultatu dezakezu kontratazio pantailan.\nIrekitze-komisioa: kontratazio pantailan kontsulta dezakezu zenbatekoa.\nHileko kuotaren ordainketa: hilabete bakoitzeko azken laneguna, kontratazio prozesuan aukeratu duzun kontuan. Lehen kuota interesei dagokie, mailegua kontratatu zen egunetik hilabete beraren azken lanegunera arte (biak desberdinak badira).\nKitapen partziala edo totala: epea amaitu aurretik kita dezakezu mailegua, osorik edo partzialki. Nahi dituzun beste kuota amortiza ditzakezu, eta gainerako zenbatekotik, berriz, hileko kuota murriztea edo epea laburtzea aukeratu.\nNoiz egiten duzun, komisio bat edo beste izango duzu:\n% 0,50, kitatzean, maileguaren bizitza amaierara arte ordaintzeko dagoen epea ez bada 12 hilabetetik gorakoa.\n% 1, 12 hilabete baino gehiago gelditzen badira.\nZenbatekoa honako honi aplikatzeko aukera izango duzu:\nMaileguaren epea murriztea kuoten zenbatekoa mantenduz.\nZenbatekoa murriztea epea mantenduz.\nBBVA bulego batean eskatu behar duzu. Galdetu zure BBVA Kudeatzaileari.\nIbilgailu berriaren UTBaren kalkuluaren adibidea, hobariarekin\nIbilgailu berriaren UTBaren kalkuluaren adibidea, hobaririk gabe\n% 2,30 (460 €)\n% 7,5eko ITNa (% 9,0675eko UTBa)\n% 9ko ITNa (% 10,71ko UTBa)\nZenbat titular eduki ditzake nire maileguak?\nBerehalako mailegua titular bakar batentzat da.\nBbva.es bidez kontratatzen da.\nKontratazioa oso erraza da:\nHartu "Produktuak zuretzat klik batean" barran agertzen den "Zure Mailegua Kontratatu" aukera.\nAukeratu behar duzun zenbatekoa, adierazitako mugen barruan, itzultzeko epea eta dirua sartzeko erabili nahi duzun BBVA kontua.\nKontratatzerakoan nomina edo pentsioa helbideratuta izatearen edo ez izatearen arabera, bi gauza gerta daitezke:\nDagoeneko, helbideratuta baduzu, pantailan zure baldintzak agertuko zaizkizu, aplikatutako interesaren hobaria eta kuotaren zenbatekoa kontuan hartuta.\nEz baduzu, galdetuko dizugu ea helbideratuko duzun ala ez, abantailen atalean adierazitako baldintzekin. Baiezkoa izanez gero, baldintzak agertuko zaizkizu hobariarekin, eta ezezkoa izanez gero, hobaririk gabe.\nEgiaztatu emaitzazko hileko kuota eta maileguaren gainontzeko baldintzak eta prest dago. Ordainketen babeserako aseguru bat doan hartzen du barne.\nKontratazioa amaitzeko, sakatu "Mailegua Kontratatu" botoia eta sartu sarbide kodea kontratua sinatzeko. Berehala ordainduko dizugu. Oso erraza da.\nNon sartzen da dirua?\nDirua kontratatzeko unean aukeratzen duzun BBVAren kontuan sartuko dugu.\nFinantzaketa modu arduratsuan erabili behar duzu kuotei aurre egin ahal izateko eta hala komisio edo interes formako errekarguak ekiditeko.\nKuotaren hilabeteko ordainketan atzerapenak egonez gero, dagokion berandutza interesa ezarriko zaio.\nIrekitze-komisioa: BBVAk, mailegua emateko eta mailegatutako zenbatekoa eskura jartzeko, egindako kudeaketengatik kobratuko dizugun zenbatekoa da.


Samsung Galaxy A5 (2017) lehen errendimendua Gadgeten berriak\nSamsung Galaxy A5 (2017) lehen errendimendua\nHego Koreako konpainiaren gama ertainekoa izango denaren lehen errendimendua jasotzen hasi da 2017ko hurrengo urtean. Bideo laburrean agerian dago gailuaren diseinua dotorea dela eta, zalantzarik gabe, datorren urtean onenen artean egongo dela, baina benetako gailua ikusteko dago hau errendatzea dela gogoratzen dugunez.\nEgia esan, aurten Samsung-ek arrakasta handia izan du bere Samsung Galaxy A5 (2016) eta antzeko zerbait gertatu zitzaion 2015 ereduarekin. Egia esan, terminal hauen akaberak hardware aldetik ikusgarriak dira eta ildo horretan jarraitzen badute ziur egon erdi-mailako modeloen artean pixka bat ona lortuko dutela, gaur egun gutxi direnak. Oraingoz, nabarmendu beheko aldean badirudi USB C ataka eta gailuaren alboetako batean bozgorailua egotea, gutxienez arraroa iruditzen zaigun lekua. Nolanahi ere, barrutiko egungo modeloaren pantaila tamaina bera izango luke A5 eta hau 5,2 hazbetekoak izango lirateke 145 x 71 x 7,8 milimetroko neurriekin. Gainerako barneko hardwarearen zehaztapenetan zerbait goiztiarra da, baina baliteke hori zure prozesadorea Exynos 7880 da.\nUneko modeloa diseinu ederra da, zalantzarik gabe, eta hau zalantzarik gabe hobea izango da ertz biribilduekin eta beirazko eta metalezko goi mailako akabera duena. Abenduko aurkezpenaz eta datorren urterako salmentaren hasieraz hitz egiten da lehen hiruhilekoan. Baina zurrumurruak ikusten jarraitu behar duzu edo Hego Korearren iragarki ofizialaren zain egon behar duzu aurkezpen eta aurkezpen datak berresteko.\nArtikuluaren bide osoa: Gadgeten berriak » telefonia » Telefono mugikorrak » Samsung Galaxy A5 (2017) lehen errendimendua\nApple Pay Espainian eskuragarri egotetik gertu dago\nWindows Holographic VR Microsoft-en errealitate birtualeko betaurrekoak dira


1535an Aphirilaren ondarrean, iguzkia etzaterakoan, Jaun zaldizko bat, muthilak ondotik, Andoaineko ostaturat jausten da. Bizkaiako hiri ttipi bat da Andoaine. Ostalerra heldu zaio, diotsola:\n«Ongi ethorri zarela Ekibarreko jauna! ostatua zurea da eta ostalerra zure manuko.»\nOstalerra harat hunat dabilalarik zaldien edanarazten eta phusken antholatzen, Ekibarreko Jaunak erraiten dio:\n«Denbora eder hunekin baduzu jende, Antonio?»\n«Holaxe, Jauna, holaxe; ez nahi bezenbat.»\n«Hanbat gaxtoago, Antonio, zure etxea bethi jendez bethea nahi nuke ikhusi.»\n«Oh! orduan sobera ontsa gintezke; egun ez zait ethorri gizon gaixo bat baizik; urrundanik heldu dela; philda txar batzu soinean; zaldi txar bat azpian; heskuaraz mintzo, heskualdun garbiena bezala. Nago hatik, hatu horien pean, aitoren-seme bat othe den.»\n«Zerk emaiten dauzu beldur hori, Antonio?»\n«Zerk emaiten dautan? Nahiz eskale arropan den, eta nahiz haren zaldia larreko hobea den bideko baino, Jaun handi baten itxura khausitzen diot. Ez othoi samur, Jauna; bainan haren begirantzak ez du batere zureari zorrik. Urrundanik heldu omen da, nola deitzen den ez du erran... Gizonak ikhusi ditut nik lehenere; jakizazu hemen zerbait badela.»\n«Gerthatzen ez denik ez da, Antonio; noiz artio da zure etxean?»\n«Bihar artio, Jauna.»\n«Ikhusi nahi nuke.»\n«Jauna, aski duzu igaitea. Gain gaineko ganbaran da, eta nor den, zer ari den, athe artetik ikhusiko duzu.»\nIgaiten da; arrotza ikhustearekin, bozkarioz jauzi egiten du, eta, lasterka jautsirik, Antoniori erraiten dio:\n«Zure arrotza arras ongi ezagutu dut. Jaun handi bat eta saindu bat; ez dut hatik nahi nihori salha dezazun, bertzenaz urrikituko zaizu.»\n«Jauna, ez dut nihori salhatuko; bainan noiz artio behar dut neuretzat atxiki?»\n«Zure ostatua hustu duen artio.»\nEta Ekibarreko Jauna, zaldirat igainik, badoha ximixtaren pare. Gaua da; Loiola inguruan tronpeta batek atzartzen ditu Oiharzun lokhartuak... «Nor heldu othe zaiku tenore huntan?...»\nAfariaren erdirat Ekibarreko Jauna erortzen zaiote:\n«Berri handia, adixkide maiteak, berri handia!! Guziak nahi zaituztet besarkatu, berri handia! Iñazio ikhusi berri dut.»\nIzen horrek guziak mututzen bezala ditu; nihork ez du haren bozkariozko oihuer ihardesten.\nBerriz ere dio:\n«Bai, ene adixkide maiteak, bai, Iñazio oraintxe ikhusi dut Andoainen!»\n«Iñazio hoin hurbil! Iñazio Andoainen! Ba othe ditake?»\nBetan mintzo dire guziak eta anhitz dire; ezik suerteak hala ekharririk, Iñazioren anaiek eta bertze asko ahaidek egun hetan Loiolako aldi dute.\nEkibarreko Jaunak khondatzen diotzate haren eta ostalerraren arteko solhasak; goiti nola igain den, athe xilotik nola behatu duen:\n«Ene bozkarioa Iñazio ezagutzean! Belhauniko zagon saindu bat iduri, aingeru bat iduri; mirakuluak egin ditzan batere ez dut arrotz khausituko; saindu bat dela diotenek egia diote. Ez darotzuet hatik gordeko arras khanbiatua dela; mehe da arras eta desegina, eta Barzelonan zabilan soineko berarekin.»\nBozkalentzia handia da jauregian; elgarren artean berheala ihardokitzen dute Sainduaren alderat nola jokha. Hastean, hitzartzen bezala dire, anaiak, ilobak, ahaideak, auzoko jaun gazteak, beren jauzturarik ederrenean biderat atherako zaizkola. Bainan Garziak gibelatzen ditu, erranez:\n«Ene anaiari, badakit, gaitzituko zaizko hoinbertze ohore. Phestamuak barnean egin ditzagun; hortaz ez du erraitekorik ukhanen; xoilki, hemen dugun jaun apheza othoiztuko dut Andoainerat ager dadin, eta Iñaziori erran dezon haren jiteak zonbatetaraino bozkariatzen gaituen.»\nAnaietarik batek erraiten dio:\n«Eta Iñazio mendiz heldu balitz, jaun aphezak huts egin liro.»\n«Arrazoin duzu, ene anaia; hortarakotz jaun apheza berheala bidean jarriko da, Andoainen berean etzanez, han hatzeman dezan Iñazio; eta baldin anaia maite hark nahiago balinbadu mendiz ethorri, mendirat igorriko ditut muthilak, etsai guzietarik begira dezaten. Azpeitiako jaun aphezer eta jauner ere adiaraziko diotet hor dela; berek ikhusiko dute zer egin.»\nHitzartu bezala egin zuten.\nBiharamunean Iñazio meza entzun eta zaldirat igaiterat dohalarik, hor agertzen zaio Loiolako apheza:\n«Iñazio jauna! zure ganat igorria naiz zure mezutzerat, Loiolako Jaunak, haren semek, haren anaiek, ahaide eta adixkidek, bozkariorekin egurikatzen zaituztela. Jauregian dire guziak; haraino nahi zintuzket lagundu.»\n«Mila esker, jaun apheza, zure eskaintza onaz; ene zaldia zureari ezin jarraik bailiteke, hobeko duzu jin bideaz juanik. Nik baitakit mendi hautako berri, mendiz juanen naiz bakhar bakharra.»\nJaun apheza thematuxe zen bere eskaintzan, bainan Iñazio ere gogortu zen bere erranean, eta biak bi bidetarik juan ziren, jaun apheza bide handiz zaldi ederrean, Iñazio mendiz zaldi txarrean.\nMendiz abiatu eta laster, harmetan athera zitzaizkon gizon batzu. Iñaziok erran zioten:\n«Nongoak zarete, gizon maiteak?»\n«Jauna, Loiolako muthilak gare; nausiak igorri gaitu bidearen zuri erakusterat eta gaixtaginetarik zure begiratzerat.»\n«Ene anaiak sobera artha du nitaz; zuek beraz, adixkide maiteak, bazohazkete aitzina; aurkhintze hauk ikhusi naute lehen ere, eta bakharrik ibiltzeko ez naiz nihoren beldur.»\nGure sainduak Azpeitian behar zuen iragan. Azpeitiarat hurbiltzean, Azpeitiarrak ikhusten ditu bi lerrotan jiten, jaun aphezak eta herriko buruzagiak aitzinean. Ongi ethorria dela, diotsote guziek, eta handizki bozkariatzen direla haren ber-ikhusteaz. Jende oste haren artean, Iñaziok laster badakutsa bere anaia, arrebak. Anaia arrebek mila othoitz egiten diote Loiolarat ethor dadin, Loiola haren eskuko dela, Loiolan hura izanen dela bakharrik nausi, bertze guziak haren muthil.\n«Ene aiten egoitza utziz geroz, ihardesten diote sainduak, bertze egoitzarik ez dut, erien eta pobren egoitza baizik. Madalenako ospitalerat noha.»\nEta erien eta pobren egoitzan sartzen da, athean utzirik bere ahaideak, ahalgez hurtuak.\nEtxerat itzuli eta, Loiolako Jaunak bere anaier erran zioten:\n«Ez badezakegu Iñazio etxerat ekharraraz, eta baitezpada ospitalean behar balinbadu egon, bederen nahi dut ospitaleko eriak eta eskaleak baino hobeki ekharria izan dadin. Jadanik manatu dut ohe bat ekhar dezoten, eta egunean bietan igorriko diotzat gure mahaineko jakirik hoberenak.»\nAphur baten buruan, Loiolako muthilek ohe guri bat bazakharraten gure sainduaren ganbararat eta afari on bat. Afari on hura ikhustean, boztu zen sainduaren bihotza eta muthiler erran zioten:\n«Ongi ona baita ene anaaa! eta zuek adixkide maiteak, ongi onak baitzarete! Atsegin hartuko dute ene eri maitek! Zeruko Jainko Jaunak sarista dezala zuen karitatea.»\nEta berehala erier eman zituen jateko guziak; herresa puxka bat baizik ez zuen beretzat atxiki. Arratsean, othoitz luze baten ondotik, odoleraino azotatu zuen gorphutza; goiz alderat etzan zen lurraren gainean. Jeiki eta zangopilaturik ezarri zuen ohea, alegia ohean etzan. Egunaz, herri guzian ibili zen eske, haurrak othoiztuz ethor ziten haren katiximarat eta burhasoak othoiztuz ethor ziten haren predikurat, ospitaleko elizan predikatuko zuela. Iñazio eske dabilala entzunik, Loiolako Jaunak laster egiten du Azpeitiarat; hatzemaiten du bere anaia, othoizten du utz dezan eskea eta ez dezan bere jendekiari holako ahalgerik eman.\n«Anaia Jauna, ihardesten dio gure sainduak; zeru lurren nausia pobre bizi izan da; hari jarraikiz ez ahal nabila makhur.»\n«Diote ere predikatu nahi duzula. Jakizazu, Iñazio maitea, eske ibiliz mundu guziaren irriegingarri bilhakatuko zarela, eta nihork ez zaituela entzun nahiko. Bertzalde, ez zare aphez, eta hemengo aphezek ez dute zure beharrik predikatzeko; berak aski mintzo dire.»\n«Anaia Jauna, norat nahi juan nadin, jendea ez axola khausitzen dut salbamenduko urhatsaren gainean. Hori heldu da erlijioneko egien ez jakitetik. Hortarakotz, norat nahi juan nadin, orotan Jainkoaren hitza adiaraziko dut.»\n«Bainan nihor ez da zure entzuterat ethorriko. Ez duzu zeren has.»\n«Haurttobat baizik ez ethoririk ere, jende oste bati bezala mintzatuko nitzaio, eta ene erranak ontsa hartzen baditu, ez da ene lana arras galdua izanen.»\nLoiolako jaunak bazuen entzunik aski.\nHerriko aireak phiztu zuen Iñazio. Azkartzearekin, behin ere baino garrazkiago jazarri zion bere buruari; janharitzat ogi beltza eta idorra, ohetzat taula edo lurra, athorratzat larrua jaten zion ziliziobat, gerrikotzat burdinezko gathe bat.\nHaurrer egiten zuen katiximaz bertzalde, predikua egiten zuen igande guziez, phesta egun guziez eta astean hiruretan. Haste hastetik mundu bat abiatu zen haren entzuten. Bihotz guziak beretzen zituen bere lañotasunaz, bere amultsutasunaz, bere behatze eztiaz, bere solas gozo eta sarkhorrez.\nPrediku alkhian lehenbiziko aldian jarri zenean, huna nola mintzatu zen:\n«Ene anaia maiteak, neure ustez sekulakotz utzi zintuztedan; bainan kontzientziako arrangura batzuek ekharri naute zuen arterat. Aspaldian erraiten zarotan botz batek, gazte zoro agertu nintzen tokian behar nuela agertu zentzatua, urrikitan sarthua. Gure Jainko jauna egun oroz othoizten dut eta nigar auhenetan othoizten, ahantz ditzan ene gaztetasuneko urtheak. Zuer ere, herritar maiteak, barkhamendu galdatzen darotzuet, eta othoizten zaituztet zuen othoitzetan Jainkoari gomenda nezazuen. Eta zuetarik zoinbait eni behatuz gaizki abiatu balinbadire, othoizten ditut kanbia diten eta beren bekhatuez urrikiturik Jainkoaren ganat itzul diten. Zuen arterat ethortzeko bertze arrazoin bat ere banuen. Huts batean ni gerthatu, eta huts hura bertze baten gain juan zen, bertze bati jasanarazi zioten. Hari nahi nioke orai berea bihurtu; hari egin kalteaz nahi nuke orai barkhamendu ardietsi.» Eta aditzailetarik bat erhiaz erakusten zuela «ene hartzeduna zu zare, kalte zuri egin darotzut. Baratze batean frutuak ebatsi zintuela, presondeguia eman zarozuten eta amanda. Ez zinen zu hobenduna, ni nintzen. Ni iduri batzuekin, ni sarthu nintzen baratzean eta frutuak ebatsi. Huts hori nehola ere nahi nuke orai estali. Hartarakotz, ene ontasunetan hartuko dituzu bi etxalde; bata egin darozudan kaltearentzat, bertzea eman darotzudan ahalgearentzat; eta urrikirik minenarekin barkhamendu eske nagozu.»\nJende guzia nigarrez zagon. Bertze orduz ikhusi zutena hain azkar, hain eder, hain lorios, hain agur nahia, hain laudorio gose, ikhustea orai hain umil, hain ezti, hain amultsu, bere buruaren hain etsai, desegina, hurtua; entzutea orai haren gaztetasuneko hutsen aithormena, bihotz erdiragarri zen.\nLoiolako Jauna ez zen gutienik hunkitua. Ohartzen hasi zen berthute bat dela umiltazuna, Jainkoaren hitzari indar handia emaiten diona.\nHanbat denbora gabe, Heskual herriko zokho guzietarik, jauregi, hiri, herri, mendietarik, Azpeitiarat abiatu zen jendea, Iñazio ikhusi eta entzun beharrez. Jendea elizetan ezin kokatuz, kanpoan predikatzen zuen Iñaziok, eta bulharrak nahiz ez zituen azkar-azkar, urrun adiarazten zuen. Egundaino ez zuten kofesional ingurutan hainbertze jende ikhusi. Sainduaren hitzaz argituak eta hunkituak, adizailek berehala nahi zuten bizitzez khanbiatu, kontzientzia nahi zuten berehala garbitu. Aphez zonbait ere, beren eginbidetan lazosko zirenak, ernarazi zituen haren hitzak, jokoko suja herri hetan ematu eta itho bezala zuen.\nAndren aphainduraz hain garrazki mintzatu zen, non andreak, nigarretaraino hunkituak, neurrirat jautsi baitziren, eta denbora luzaz neurrian egon.\nMendekoste aitzineko egunetan, manamenduen gainean mintzatu zen. Asko girixtino, ordu artean gaizki bizi zirenak, orduan bere baithan sarthu ziren, eta geroztik penitentziazko eta berthutezko bizi bat ereman zuten, bekhatutik eta bekhatuzko bidetarik urrun. Sakramendu sainduaren konfreria bat ezarri zuen Azpeitian, eta pobre ahalgedunen arthaz kargatu. Xede hortarat dirutze bat aski handia utzi zion herriko aitzindari bati.\nEzarri ere zuen eguerdian eta arratsean ezkilen joiteko usantza, eguerdian othoitz egin zezaten bekhatu mortalean zirenentzat, eta arratsean hilentzat; eta usantza hori gal ez zadin, urthean hoinbertzekobat segurtatu zion ezkila joileari.\nIñazio Loiolakoak, erran dugu, katixima egiten zuen haurrer. Katixima hartarat urrundik heldu ziren haurrak, eta haurrekin burhasoak. Haur heien artean bat bazen Martin de Alarzia deitzen zena, itxuxia eta motthela.\nEgun batez, jende oste baten aitzinean, Iñaziok galdeitza bat eginik, durduzatzen du Martin, eta jende guzia irriz hasten da. Sainduak irri egiler erraiten diote:\n«Haur huntaz irri egiten duzue? gaizki hori; ezik itxuxia badu ere gorphutza, ederra du arima, eta egun guziez edertuz juanen zaio. Apheztuko da Martin, eta denborarekin herria ohoratuko du bere berthutez eta obrez.»\nSainduak errana gerthatu zen.\nAma batek zortzi urthetako haur bat ekhartzen dio, dioelarik:\n«Jauna! othoi, othoi, haur hau benedika zazu, eta Jainkoari galda ez nezan huntaz gabe, bakharra baitut!»\nHaurrari behatze bat egin eta, Iñaziok amari erraiten dio:\n«Andrea, ez duzu zeren izit. Haurra frango ukhanen du zure semeak, eta mundu hau zaharturik utziko du.»\nHamabortz haur ukhan zituen, eta lauetan hogoi urthetan hil izan zen.\nEmazteki bat ekhartzen diote laur urthe hartan debruak hartua.\n«Jauna, sobera zare ona dohakabe huntaz ez urrikaltzeko; othoi senda zazu!»\n«Ez naiz aphez; ez dut eskurik debruen gainean.»\n«Jauna, galdatzen darotzuguna da emazteki hau benedika dezazun eta Jainkoari gomenda; zure karitateari hori dugu bakharrik galdatzen.»\nIñaziok othoitz labur batez eta khurutzearen seinhale batez khentzen dio debrua.\nHorren berria usu barreatu zen.\nBertze emazteki bat ekhartzen diote, gaxtoak badituela hark ere.\n«Gaxtorik ez du, dio Iñaziok, bainan gaxtoek asaldatzen diote izpiritua, eta hortarik heldu dire hunen gorphutzeko ikharak.»\nEta khurutzearen seinhale batez sendatzen du.\nGanzarako herrian, emaztetto bat bulharretarik galdua, hiltzerat zohan. Iñaziori badakherrote, othoi benedika dezan. Iñaziok ihardesten du ez dezakela benedizionerik eman, ez delakotz aphez. Othoizten dute berriz ere, beren othoitzez herxatzen dute eta azkenean garhaitzen. Jende multzo bat lekhuko, eria benedikatzen du eta sendaturik etxerat igortzen. Ondoko astean, zare bat fruturekin ethorri zitzaion, eskerren bihurtzerrat.\nOspitaleko eri batek ardura ukhaiten zuen erorteko mina. Egun batez, gaitzak hartzen du Iñazioren aitzinean. Iñaziok, urrikaldurik, Jainkoari galdatzen dio eri haren sendatzea, eta eskua ezartzen dio kopetaren gainean. Eskuaz hunkitu orduko gaitzak uzten du.\nHori ikhusirik emazteki batek bertze bati erraiten dio:\n«Ah! ausarta ahal banindadi sainduari mintzatzerat! ene beso hila segur phitz lezake. Bainan gogoak erraiten daut, bera ohartu gabe ere, mirakuluak egin ditzazkela. Hortxeko eri horri khendu dion oihala behar dut eskuratu.»\nEta eri bat erakusten du zoinaren minak lothu berri baititu Iñaziok.\nOihal zikhindua eskuratzen du emaztekiak, eta beso hilaren gainean ezarririk baderama xuritzerat. Urerat deneko, phizten zaio beso hila, eta bertzea laguntzen du xuriketaren egiten.\nJainkoak nahi izan zuen hoinbertze eri sendatu zituena bera eri zadin. Etxekoek phentsa ahal guziak egin zituzten etxerat bildu nahiz; ezin bildu zuten. Ospitalean berean haren arthatzea, hori ardietsi zuten bakharrik. Guziak heldu zitzaizkon, nor bere aldian.\nBere bi kusi, Doña Maria Oriolakoa eta Doña Simona Alzagakoa, erizain dituen gau batez, Iñaziok othoizten ditu bakharrik utz dezaten. Ganbaratik atheratzean, Doña Mariak ondoan ezartzen dio argi bat.\n«Esker mila, Doña Maria, ez dut argirik nahi; hilazu edo zurekin ereman.»\n«Eta argi behartzen bazare, kusi maitea?»\n«Argi behartzen banaiz, ez nau Jainkoak ilhunbean utziko.»\nDoña Mariak argia hiltzen du eta bere ahizparekin atheratzen da.\nGure saindua othoitzean jartzen da berheala, eta bi oren baino gehiago badu othoitzean dagola, amodiozko auhenez Jainkoarekin ihardokitzen duela, noiz eta ere bi kusiak, ustez sukharrak dabilan, lasterka baitohazko eta khausitzen baitute argiz inguratua, zeruetako dohatsu bat iduri. Iñaziok adiarazten diote, Jainkoarekin dagonean sobera zaizkola lekhukoak, eta othoizten ditu ez dezaten nihon barrea ikhusi dutenaren berri.\nBainan Jainkoak nahi zuen berri hori barrea zadin, eta Loiolatarrek jakin zezaten, gehiago ohoratzen zituela eskalearen saindutasunak beren khuntza zahar eta ontasun guziek baino.\nSendatuxe zen gure saindua. Italiarat abian zela zion, eta bere aiten etxean zangorik ez zuen oraino sarthu. Haren ekharraraztea etsitu zutenean anaiek, jauregiko andreak erran zioten:\n«Bakharrik juanen naiz koinataren mintzatzerat, eta hainbertze eginen diot non ardietsiko baitut jauregirat ethor dadin.»\n«Ah! ihardetsi zion senharrak, ez dakit zure othoitzek gurek baino indar gehiago ukhanen duten!»\nBiharamunean, badoha koinataren ganat. Lehenik, ezti, eztia erraiten dio ez lukela herritik juan behar bere ahaidegoa sorth-etxean ikhusi gabe, aita amak hil diren egoitzan sar-jalgi bat egin gabe.\n«Koinat maitea, ez naiz Loiolan sarthuko, enetzat berriz munduan zartzea bailiteke.»\nOrduan ahuspez lurrerat eroririk:\n«Koinat maitea!. Anaia maitea! erraiten dio nigarrez: grazia hori eskatzen darotzut ez neure izenean, ez bertze ahaiden izenean, bainan Jesu-Kristo gure jaunaren izenean, haren Pasione Sainduaren...\n«Bai, bai, arreba maitea, Jesu-Kristo gure Jaunaren Pasionaren izenean harako naiz, gaur berean han ikhusiko nauzu.»\nGau hartan juan zen Loiolarat, ahaide guziak han ikhusi zituen, guzier Jainkozko solhasak atxiki ziotzaten, eta gero anaier erran zioten:\n«Gizonak bere urhatsetan, Jainkoaren loria, eta bakharrik hura, behar luke bilhatu. Xede hortarat, anaia maiteak, galde bat eginen dautzuet, ene ustez entzunen duzuena.»\nEntzunen zutela zioten guziek, jakin gabe ere zeren galdatzerat zohan.\n«Galdatzen dautzuet, igande guziez hamabi ogi eman ditzazuen hamabi pobrer, hamabi Apostoluen ohoretan.»\nPremu jaunak guzien izenean ihardetsi zion:\n«Anaia maitea, helduden igandetik beretik hasiko gare zuk erranaren egiten.»\nGure sainduak Loiolan iragan zuen gaua; ez zen hatik etzan, guriegi baitzen etxeko ohea. Argia gabe berriz ospitalean zen.\nItaliarat juaiteko denbora hurbildua zuen. Bazohala jakin zutenean, Azpeitiako jaun aphez eta kargudunak, herriko eta auzo herrietako populuak othoizka jarri zitzaizkon han bara zadin. Ezin garhaitu zuten heien othoitzek eta nigarrek.\n«Ezin nagoke gehiago Azpeitian. Azpeitian, zuen guzien erdian, guziak ahaide edo adixkide, munduaren erdian aurkhitzen naiz, eta nik mundua eta mundukoak utziak, sekulakotz utziak. Adio beraz, jende maiteak, banoha Jainkoak neraman tokirat.»\nLoiolako premu Jaunak ez zezaken ikhus Loiolatar bat, anaia maite bat, oinez bideari lotzen, eskale bat bezala.\n«Iñazio maitea, erran zion, Azpeitian egon zaren denboran ene erraner guti behatu zare, ene gatik nahi duzuna egin duzu. Bainan egun, ene eskutik beharko duzu zaldi bat hartu, eta zure sortzeari eman zaion bezala, muthilak ondotik beharko zare juan.»\n«Premu Jauna, ez naizelakotz oraino azkar-azkar, gogotik hartuko dut zaldi bat; enea ezik, bideko on ez izanez, ospitaleari utzi diot kharreuntzako; bainan ez dut muthil beharrik.»\n«Iñazio maitea, jendek zer erran ere, ez zitezke hemen bakharrik ibil. Iruñeraino edo Sanguesaraino ethorriko gare zure lagun. Zure anaier egiozute, othoi, atsegin hori.»\n«Hola nahi duzunaz geroz, anaia Jauna, hola eginen dugu.»\nAnaiek ekharri zuten Iruñe ondoraino. Han, anaier adioak eginik, eta urrunago ez ziten ethor othoizturik, bakharrik sarthu zen Iruñen eta bere peko zaldia lehen jinari saldu. Iruñetik, oinez izan zen Zabiereko jauregian, Almazanen eta Toledan, Franzizkoren, Lainezen eta Salmeronen egitekoen xuxentzen. Toledatik Balentziarat jo zuen, Balentziatik urthe akhabantzako Benizerat, akhitua, lehertua, ezindua; urean eta leihorrean, denboraren eta gizonen aldetik anhitz jasaiteko ukhanik.\nIkhusi dugu Iñaziok eta haren lagunek nola egin zuten, 1537ko lehen egunetan Benizen elgar hatzemaiteko. Geroztik, emendatuak ziren, jakitate eta berthute handitako hirur gizon gaztez: Klaude Lejai, Ixtebe Brouet eta Juanes Kodure. Hork hirurek Andredena Marietan egin zituzten botuak, eta bertzek ere orduan berritu lehen eginak. Bederatzi ziren beraz Benizerako: Franzizko Zabierekoa, Piarres Lefebre, Diego Lainez, Alfonse Salmeron, Simon Rodriges, Nikolas Bobadilla, Klaude Lejai, Ixtebe Brouet, eta Juanes Kodure. Hazaroaren hamabortzian, 1536an, abiatu ziren Parisetik, guziak oinez, arropa luze bat soinean, makhila eskuan, othoitzeko liburua besapean, arrosarioak lephotik, xakutto bat bizkarrean liburuz eta paperrez bethea. Bideak eta bideak zituzten egiteko; ezik, bertze funteretan gerla zelakotz, Lorrenan harat juan behar zuten, Alemanian barna, Suisan barna. Bazohatzin, bideko nekheak alegeraki jasanez, noiz eta ere Zabier gelditzen baitzaiote, eta nigarra begian erraiten baitiote ez dezakela gehiago urhatsik egin.\n«Zer duzu bada, anaia maitea? eri behar zare izan.»\n«Bai, eri naiz.»\n«Banuen beldurra, dio Piarresek, zure itxurak ez zion bertzerik. Nondik duzu min?»\n«Sukhar puxka bat dut... Ez niteke urrunago juan. Zohazte ni gabe, ni ondotik ethorriko naiz.»\n«Zer? Guk zu hemen utz? Gu zu gabe aitzina juan? Ez, ez; herri huntan edo auzoan bilhatuko darotzugu mediku bat, guziek arthatuko zaitugu, ez gare zu utzirik nihorat juanen.»\nMedikuaren izena entzutean lazten da Zabier, eta Piarresi erraiten dio:\n«Ez, othoi, medikurik ekhar; othoizten zaituztet utz nezazuen hemen eta zohazten aitzina.»\nPiarresek ez dio bakerik emaiten non zer gaitz duen aithorrarazi artino. Azkenean huna zer duen jakiten:\nHoinkari eta jauztekari bezala aiphatua zen Franzizko Parise guzian. Laudorio bat baino gehiago entzuna zagon bere menbro zalhoinez, bere urhatsaire ederraz, bere itxurantza begikoaz, bere gorphutz azkar eta lerdenaz. Laudorio hek on hartu zituelakotz, heien ondotik ibili zelakotz, azpiak ezarri zituen khorda mehe batzuez tinkaturik, eta hainbertzetaraino hantu zitzaizkon non ez baitzen gehiago khordarik ageri. Hainbertze bidetan, hitz bat athera gabe, jasan zituen oinhazerik minenak.\nEri maitea herririk hurbilenerat baderamate, eta berheala badakharrote mediku bat. Medikua haratzean, erretzeko sukhar bat jauzten zaio eriari. Ikhertu duenean:\n«Nik, dio medikuak, deus ere ez dezaket. Khorda horiek ezin khen ditzozket, biziaren hirriskuan baizik. Zerbait egitekotz, Jainkoak behar du egin.»\nMedikua hitzean hartzen duela:\n«Arrazoin du medikuak, dio Franzizkok bere laguner, Jainkoak baizik ez nezake senda. Othoitz dezagun beraz Jainkoa, eta Jainkoak saristatuko du gure fedea eta entzunen gure othoitza.»\nArratsa da othoitzean hasi direnean. Gozoki lokhartzen da eria, gau guzia lo derama. Biharamuneko, khordak eroriak dire, hanturak hertuak, eta Zabier egundaino bezain azkar eta zalhu. Eskerrik kharsuenak Jainkoari bihurtu ondoan, berriz lothu ziren bideari. Alemanian, jasaiteko anhitz ukhan zuten heretikoen aldetik. Bainan heien egitate gaxtoak arranguratu gabe jasan zituzten, arima borthitzer dohakoten bezala.\nBenizen sarthu ziren Urtharrilaren zortzian, 1537an. Bere lagun maiten ikhustean, handizki bozkariatu zen Iñazio, maiteki besarkatu zituen, eta heien bideko berriak entzutearekin nigarrari eman zen. Lur Saindurat igorri baino lehen nahi zituen Iñaziok Errumarat igorri, Aita Saindua ikhus zezaten. Bainan elhurte zelakotz, Benizen atxiki zituen ospitaletako erien zain eta arthazaile. Franzizkori behexi zion ezin sendatuzkoen ospitalea.\nNahiz ez duen Franzizkok egundaino zauri bat hunkitu, nahiz ikhusteak berak izitzen duen, ikhasia da hatik bere naturalezari manatzen, eta ardura gogoan dabila Iñazioren erran hau:\n«Orhoit zite Franzizko, berthutean aitzinatzeko behar dela naturaleza gudukatu, naturaleza garhaitu, eta garhait bide bat ez dela sekulan galtzerat utzi behar.»\nBada, garhait bide bat ona heltzen zaio. Eri bat bada ospitalean, nihork ezin hurbildua, nihork ezin ikhusia. Jainkoari indar eta bihotz galdaturik, badoha Franzizko eriaren ganat; hurbiltzen zaio. Usainak okhaztatzen du... Iñazioren errana gogoraturik, belhaunikatzen da eriaren aitzinean, besarkatzen du eria, mintzatzen zaio Jainkoaz, phizten eta borthizten dio bihotza. Hatik, menbro zaurthua agertzean, ttipitzen zaio barnea, oraino mintzo baita naturaleza. Zer nahi gostarik ere, garhaitzari nahi du athera saindu gazteak; badaki ezik begira dagokala zeru guzia. Hurbiltzen da beraz zauriari; bere begitharte ederra, bere ezpainak, ekhartzen ditu zauriaren gainerat; musu emaiten dio zauriari... urrunago doha... zauriari mihiaz khentzen dio bere phozoina.\nZaphaldi on bat eman dezola gizonak bere naturalezari, eta naturalezak iphizta guti bilhatuko dio. Hala egin zuen Franzizkok, eta ez zuen guti irabazi; ezik naturaleza bizi zenez ere, ez zen gehiago ageri haren baithan.\nEriekin trebatu zirenean, Errumarat igorri zituen Iñaziok, Lur Saindurat juaiteko baimenaren Aita Sainduari galdatzerat. Hek zer gizon ziren, laster ezagutu zuen Aita Sainduak, zoina baitzen Paulo hirurgarrena. Xoratua heien solhasez, jeiki zen bere alkhitik eta gora-gora erran:\n«Oh! zonbat atsegin dudan hoinbertze jakitateren eta modestiaren elgarrekin khausitzeaz!»\nTurkoekin gerla mehatxuak zirelakotz, Lur Saindurateko baimenik ez zioten eman; bainan libro utzi zituen, nahi zutenean eta nahi zuten Aphezpikuaren eskutik, ordena sainduak har zitzaten.\nErrumarakoan hek zer ikhusi zuten, irakurtzeko da aita Bartoliren liburuan: hirur egun oso nola iragan zituzten ahamenik jan gabe; nola etzaten ziren kanpoan, zerua atherbe, lurra ohatze; Rabenako ospitalean nola ez zuten ukhan guzientzat ohe bat baizik, ohe zikhin bat, bi nekhatuenek hartu zutena; Ankonako hirian nola ikhusi zuten Zabier onthuts, larruraino bustia, goseak amikatua, fruta saltzale bati frutu baten eskatzen; Erruman nola urrikaldu zitzaioten Español bat, eta jauregi baterat eremanik zoin ontsa arthatu zituen.\nBenizerat itzuli eta, Jondoni Juaniz hartu zuten ordena, Arbeko aphezpikuak emanik.\nAldarerat igan baino lehen, berrogoi egunetako barur bat egin zuten. Bizenzeko komentu erori batean iragan zituzten berrogoi egun hek. Azken gerlak ez zion komentu hari, ez athe bat, ez leiho bat utzi. Iguzkiak, euriak, hotzak, beroak, zeruko haize guziek, joiten zuten. Hantxe jarri ziren saindu maiteak, ahal zuten bezala; ohetzat lastoa, alkhitzat harria; edaritzat ura, ahurrean dena ere; janharitzat ogi hutsa; batere jan gabe ere egon bide ziren zonbait egun. Gorphutzari khendua arimari emana zen. Komentu hartarik athera ziren Jainkoarentzat amodio berri batez betheak, arimen salbamenduarentzat khar berri batez sustatuak. Aldarerat igaitean, zerurat dohatzin aingeru batzu iduri zuten. Meza emaite guzian bozkariozko nigarretarik ez zen baratu Zabier.\nLur Saindurat juaiteko denbora ethorria zuten eta harat juaiteko bazuten aski su. Bainan gerlatea zelakotz ezin juan zitezken. Lur Saindurateko urhatza galtzearekin, Errumaratekoa behar zuten hartu, hala ziren hitzartuak Parisen. Aita Sainduari behar zituzten beren buruak eskaini, haren manupeko jarri, hark erran lanak egin, errex baziren errex, borthitz baziren borthitz; hark igorri lekhurat juan, hurbil bazen hurbil, urrun bazen urrun.\nEskaintza hori, berak nahi zuen Iñaziok Errumarat ekharri, Piarres eta Lainez bideko lagun harturik. Arte hartan Zabierek eta Bobadillak Bolonian behar zuten predikatu, Rodrigesek eta Lejaik Ferraren, Brouetek eta Salmeronek Sienan, Kodurek eta Diego Hozezekoak Paduan. Konpainian sarthu berri bat zen Diego.\nElgarretarik behextean, hitzartu zuten anaiek bezala maithatuko zutela elgar; elgarrentzat othoitz eginen zutela; Jesusen konpainia deithuko zirela; buruzagi bat izendatu artean bakhotxa izanen zela asteka buruzagi; buruzagiaren erraner sumetimendu oso bat ekharriko zutela; hitz batez, ez zutela orok eginen bihotz bat eta arima bat baizik. Gero, elgar maiteki besarkaturik, adio eta adio elgarri erranik, hartu zuten zoin zoinek beren eskualdea.\nGure saindua Errumarat abiatu zen, oinez, bethi bezala, eta egunean eguneko ogia eskatuz.\nPaduatik atheratzean, irri-karkailaz jokhatu zitzaion abere-zain bat. Lainezek, haren trufak ezin jasanez, Iñazio othoiztu zuen bizixago egin zezan urhatsa abel-zainaren gibelerat uzteko. Iñaziok ihardetsi zion:\n«Zerentzat behar dugu gizon hori irri egitetik baratu?»\nErrumatik ez urrun, Estortako elizan sartzen da, zerutikako botz batek harat deithurik. Belhauniko erortzen da eta othoitzean hasten. Bere arimaren bothere guziez, bere bihotzaren kharsutasun guziaz, Jesu-Kristo gure Jaunari gomendatzen dio bere obra handia. Jesu-Kristo gure Jauna nigarretan othoizten du, konpainia xumea bere gerizaren pean har dezan. Othoitz hortan dagolarik, argi eder bat agertzen zaio, eta argi hartan Jainko Aita bere Seme dibinoarekin.\nJainko Aitak, Iñazio eta haren lagunak ezartzen ditu bere esku botheretsu eta urrikalmendutsuaren pean, eta Semeari erraiten dio, Iñazio erakusten diola:\n«Nahi dut zure zerbitzari izan dadin.»\nSemeak bere behatze eztienarekin, bere botz amulsuenarekin, konpainiari erraiten dio:\n«Erruman, zuekin izanen naiz.»\nEta gero Iñaziori:\n«Nahi dut ene zerbitzari izan ziten.»\nIkhusgarri horrek ezin erranezko zorion batez bethe zion bihotza, eta ez balitzaio itzali, han berean hilen zen bozkarioz eta amodioz.\nErruman sarthu ziren Hazila akhabatzean 1537an. Aita Sainduak atsegin handirekin ikhusi zituen eta berheala eman zioten lana. Piarres eta Lainez nausi izendatu zituen Sapientzako eskol-etxean, eta Iñaziori manatu zion Erruma guzian predika zezan.\nPiarresen eta Lainezen mintzaire ederrak, heien berthute miragarriek, heien jakitate hedatuak mundu bat biltzen zuten heien alkhien ingururat. Iñaziok bere hitz sarkhorraz, bere Etserzizio Izpiritualez, handien eta xumen artean, aberatsen eta pobren artean, izpiriturik itsutuenak argitzen zituen, bihotzik gogorrenak hausten, hormatuenak berotzen, loharkatuenak atzartzen; aditzaile guziak Jainkoaren amodioaz, bekhatuaren herraz bethetzen.\nIñaziok Monte-Kasineko komentuan jakin zuen haren lagunetarik bat, Diego Hozezekoa, gaitz handi bat hartua zagola; jakin ere zuen, garaitiko botz batek erranik, hartarik hilen zela. Handik laster, eri maite harentzat othoitzean zagolarik, haren arima ikhusi zuen aingeruz inguratua, eder eta dohatsu zerurat igaiten.\nBertze egun batez, meza haste batean, aphezak konfiteorreko hitz hauk: «Et omnibus sanctis» erraitean, saindu oste bat ikhusi zuen Iñaziok, eta heien erdian Diego Hozezekoa, bertze guziak baino distirantago.\nPadueko plaza handian, prediku garratz eta hunkigarri bat egin zuen Diegok, Ebanjelioko hitz hauen gainean: «Zaude atzarria eta othoitz egizu, ez dakizu ezik, ez eguna, ez orena.» Predikua akhabatzean sukhar borthitz bat jauzi zitzaion eta ospitalerat ereman zuten. Ezaguturik egunak eta orenak harentzat jo zutela, adixkide bati bezala behatu zion herioari, irri arphegian, atsegina bihotzean. Beltzarana zen Diego, eta aski itsusia. Herioak hain larruaire ederra eman zion, non bere lagunek berek doidoia baizik ez baitzezaketen ezagut, itxura berri hartan.\nSoldado berriz emendatzen ari zen konpainia. Konpainia hori, nahi zuken Iñaziok Elizako ordre bezala ezagutarazi; hori zen haren ametsa. Elizaren buruzagi kalitatean, Aita Sainduari zitzohakon ikhustea ordre berri baten beharrik bazuenez Elizak; Aita Sainduari zitzohakon ordre berriaren altxatzea, balinbazakusan Eliza lagunt zezakela bere obrez, ohora bere berthutez. Azken hitzak, bai edo ezak, Aitaren Sainduaren ganik behar zuen athera. Jainkoaren ondotik Aita Sainduaren eskuan zelakotz konpainiaren ethorkizuna, bere lagun guzier mezutu zioten Iñaziok Errumarat ethor ziten, betan indar egiteko. Hek Errumarat ethorri bezain sarri, Nizerat juan behar ukhan zuen Aita Sainduak, egiteko handi batzuez Frantziako eta Espainiako erregekin. Arte hartan, ezin zagozken alfer gure sainduak. Erruman berean ukhan zuten lana, bakhotxari berea Iñaziok emanik. Errumako populuari laster hatzeman zioten bihotza, baitzuten aski jakitate jakintsunener mintzatzeko, aski umiltasun ttipienen neurrirat jausteko. Jainkozko gizonak zirela zioten goraki heien fede biziak, heien karitate kharsuak, heien hitz salbagarriak, bertzentzat heien eztitasunak, berentzat heien garraztasunak.\nUntzian dohatzinek, garbi denean zerua, maltso itsasoa, alde haizea, bozkariozko khantuez inharrosten dute untzia. Kapitaina hatik bazterretik dagoke, begia eta barnea goibel, zeru zolan, nonbait, ikhusi baituke lanho bat, emeki emeki hedoi bilhakatuko dena; eta sarri, suia eta ihurtzuria erraietan, untziari jazarriko zaiona. Iñaziok, nonbait zerbait nabaditurik, laguner erran zioten:\n«Hedoi bat oiesa lehertzerat doha gure gainean, eta ez dakusat nihon atherberik. Bainan gomenda gaiten Jesu-Kristo gure Jaunari, eta Estortako elizan agindu darokun bezala, alde jarriko zaiku.»\n1538an Erruman predikatzen zuen Agustin Piemontekoak, mintzazaile eder bezala Italia guzian aiphatuak. Erruman, osteka bazohan jendea haren entzuterat. Haren hitzak beharria xoratzen zuen arren, agor uzten zuen bihotza. Ez zuen eginarazten, ez urhats bat gutiago bekhatuan, ez urhats bat gehiago berthutean. Zertan egiten zuen huts, Iñazio eta haren lagunak ohartu ziren lehenik; lorepean, hek ikhusi zuten lehenik heresiaren eztena.\nAgustini juaiten zaio Iñazio, eta bakhartasunean erraiten dio, haren iduriz hirrisku handitan ezartzen duela aditzailen fedea. Agertua dela ikhustearekin, Agustinek ihardesten dio:\n«Zu eta zure lagunak nahasi zar batzu zarete. Zer? ene zapeta zolak bezenbat ez jakin, eta zuek behar nauzue ni eskolatu? Zer zarete zuek? Ene hutsen ondotik ibiltzia baino hobeki egin zinezakete eskolan ibiltzia. Erruma guzia xoratua dagoka ene hitzak; erraiteko duenik nihor ez da zuek baizik.»\nHandik harat, sesurik ez du ukhanen Agustinek, Iñazio eta haren lagunak ixilarazi artean. Harenak egin duela ikhusten du, ez badu Iñazio jenden omenean galtzen. Ifernua alde baitu, egin diro zerbait.\nEgun batez, predika alkhirat igainik, hunela mintzatzen da:\n«Zuetarik bakhotxak, anaia maiteak, atzarria behar du egon, ardi larrua dakharren otso baten kontra. Zer mintzo naiz ardiz? Atzainaren itxura dakharre. Munduz mundu dabila, bere iduri batzu ondotik. Nihon ezin kokatuz, Errumarat ethorria da, eta Erruman, Jainkoaren arthaldean, zer sarraskiak egiten dituen, Jainkoak berak daki. Gezurrik gaxtoena, egiaren itxura dakharren gezurra da. Parisetik, Alkalatik, Benizetik, orotarik, ihes dabila Iñazio, gaztiguen beldurrez. Errumako hiriak gutiago atxikitzen othe du bere fedeari, bertze hiriek baino? Erruman berean, bere herritar batzuek, haren gezurrer ohartu diren bezain laster, bazterrerat utzi dute.»\nBiharamunean, bertze solhasik ez da Erruman Agustinen atheraldiaz baizik. Orai, guziak jakinak dire Iñazio Loiolakoa gezurti bat dela; Parisen, Alkalan, Benizen, gezurti batentzat dagokatela. Nihor ez zaio gehiago hurbiltzen, nihork ez dio elherik emaiten; izurriteaz baino lotsago dire Iñazioz.\nHoriek oro Migel Nabarroren nahaskeriak ziren. Parisen gerthatu zitzaionaz harritua, sarthu bezala zen bere baithan, eta othoiztu ere zuen Iñazio bere ganat har zezan. Hartu zuen Iñaziok, utzi ere bai; ez baitzitzaion iduritu hartarik deus onik athera zitekela. Iñaziok uztea gaitzitu zitzaion, eta bethi bekhaizkor, bethi herrakor, zin egin zuen noiz edo noiz mendekatuko zitzaiola. Errumarat jo zuen eta han hatzeman Agustin. Gezurrez hantu zuen hau, eta buruko ezarririk, Erruma guzia asaldarazi Iñazioren kontra.\nTenpesta horri ihardokitzeko, badu Iñaziok Estortako elizan entzun duenaren beharra: «Zuekin izanen naiz» erran zion Jesu-Kristok. Hitz horrek zagokan xutik. Errumako athe guziak hetsiak zituen, salbu tribunalekoa; han zezaken bakharrik adiaraz bere botza, garbi bere burua; harat deitzen du beraz Migel Nabarro. Ethortzen da Migel, burua gorarik, eskua altxatzen du ez dela haren ahotik egiarik baizik atherako, eta nonbaitik lekhukotasun hau atheratzen du:\n«Bai Alkalako tribunalean, bai Parisekoan, bai Benizekoan, heretiko eta gaxtagin dagokate Iñazio. Gaztiguen ihes ethorria da Errumarat. Ene lekhukotasuna ez da hala hulakoa; Iñazioren kontrako arrastak neure beharriez entzunak ditut.»\nMigel jarri denean, Iñaziok sakelatik atheratzen du letra bat, erakusten dio Migeli eta ezti eztia erraiten dio:\n«Ezagutzen duzu izkiribu hau, Migel?»\n«Bai, ezagutzen dut, enea da.»\n«Beraz, Migel, ene kontra athera dituzunak gogoaren kontra athera dituzu. Huna ni hurbildanik ikhusten ninduzun denborako letra bat.»\nIñaziok irakurtzen du letra.\nLetra hartan, Migelek erraiten zion adixkide bati, egun guziez ikhusten zuela Iñazio, miragarriak zirela haren berthuteak eta laudorio guziz goragokoak.\nUste gabeko eta ezin ukhatuzko letra horren entzutean, durduzatzen da Migel; ahalgez hurtua, zerbait nahi luke erran eta ez dezake; haren ahotik ez da atheratzen murmurika bat baizik.\nIñaziok auzia irabazia zuen. Erruman bazakiten orai, ez zela Iñazio, ez heretiko, ez gaxtagin, etsaien mihian baizik.\nEgun hetan, eta batere elgar aditu gabe, Erruman suertatu ziren Juan de Figueroa, Matiu Ori eta Gazpar de Doctis, Alkalan, Parisen eta Benizen Iñazio beren tribunalerat deithu zutenak, eta Iñazioren hitzak eta obrak arthoski ikhertu ondoan, Iñazio saindu batentzat utzi zutenak. Heien lekhukotasun laudoriozkoak argi berri bat ekharri zion Errumako tribunalari, eta azken uztarra eman Iñazioren etsaier. Lekhuak hutsarazi ziotzaten Migeli. Agustin, aphez arropa utzirik, Genebarat juan zen, eta han, fin gaxto egin. «Zuekin izanen naiz» erran zion Jesu-Kristok gure sainduari.\nFrututik ageri da arbola, obretarik gizona. 1538ko azken egunetan gosetea sarthu zen Erruman, ikharagarriko gosetea. Pobrek karriketaraino herrestatzen zituzten beren buruak, eta hantxe zagotzin, luze-luzea, hotzez eta gosez hil hurranak, agian norbait urrikalduko zitzaiotela. Iñaziok eta haren lagunek begi ukhaldi batez izartzen dute gaitz handi horren eta beren eginbidearen hedadura, eta gaitz handia gudukatuko dute, eta beren eginbidea betheko. Berenetik ez dute emanen, ez baitute; jotzen dute beraz aberatsen athea. Bati khentzen diote urhea, bertzeari zilharra, bati berokia, bertzeari asekia, bati huntarik, bertzeari hartarik, zerbait orotarik, eta gisa hortan, beren etxean berean lau ehun pobrer emaiten diotzate atherbea eta jana. Neurririk ez du heien karitateak. Karrikaz karrika dabiltza, zokhoz zokho, hatzeman pobre guziez urrikalduz, batzu besoetan, bertziak sorbaldetan hartuz, eta gauza den tokirat eremanez. Laur mila pobre baino gehiago athera zuten horrela herioaren aztaparretarik. Hoinbertze karitatez, izpiritu guziak, bihotz guziak, beretu zituzten. Erruma guzian ez zen aiphu aita onen berthutez baizik. Aita onak nonbait ager ziten, harat zohan jendea lasterrez, aberatsek beren errespetua, pobrek beren ezagutza, guziek beren amodioa, erakusten ziotela. Aita Sainduaren bihotza, zaurthua batetik bere populu maitearen jasaitekoez, bozkariatzen zen bertzetik holako gizonen ukhaiteaz.\nManrezatik hunat gogoan dabilan egiteko handia, Iñaziok orai behar du obratu; Jesusen konpainia orai behar du Elizako ordre bezala ezagutarazi. Othoitzaz eta baruraz zerua alde ezarri ondoan, Aita Sainduari ekhartzen diotza Konpainiako legeak; lege miragarriak, gizona dakharratenak bere buruari osoki ukho egiterat, eta aski indar emaiten diotenak Jainkozko bizi batez bizitzeko; lege miragarriak, munduari hanbat jakintsun, Elizari hanbat langile, zeruari hanbat saindu eman eta emaiten dituztenak; lege miragarriak, buruzagia eta pekoa batasunik hertsienean atxikitzen dituztenak, buruzagiak Jesu-Kristoren menbroa duelakotz bere pekoan ikhusten, eta pekoak Jesu-Kristo gure Jauna bera bere buruzagian; lege miragarriak, hirur mende huntan hunkitze beharrik ukhan ez dutenak, eta gudu guzien artetik Jesusen Konpainia bethi oso, bethi garhaitzari athera dutenak. Lege horiek, irakurtze eta ikhertze arthots baten ondotik, miragarri khausitzen ditu Aita Sainduak. Bainan, Elizaren buruzagiari dohakon zuhurtziarekin, Iñazioren galdea ez du berheala hautesten; gauzak nahi ditu zohitzerat utzi; ordre berriaz bertzek ere zer dioten nahi du jakin, arrazoinak alde eta kontra nahi ditu entzun, guzien argiak nahi ditu bildu; eta noiz bait, Elizan duen bothere guzizkoaz, Jesusen Konpainia Elizako ordren nonbrean sartzen du, hitz hauk erraiten dituelarik:\n«Jesusen Konpainia ez da gizonen obra, Jainkoaren obra da.»\nKonpainia ez zagoken buruzagirik gabe. Buruzagia, berek behar zuten beren artean hautatu. Biltzarre egiten dute. Jainkoaren ganik hautu on bat ardiesteko, ez dire hirur egunez othoitzetik baratzen. Laugarren egunean, gorderik izkiribatzen dituzte botzak eta zigiloaren pean ezartzen. Hautu hori Jainkoak onhets dezan, bertze hirur egun badagotzi othoitzean, eta laugarren egunean urratzen dute zigiloa. Botz guziak batentzat dire... Iñazio Loiolakoarentzat.\nBere botza, huna nola eman zuen Iñaziok:\n«Ene botza emaiten dut gehien botz biltzen duenari, ni kanpo. Konpainiak nahi balinbadu hatik norbait izenda dezadan, izendatuko dut.»\nBotzen berri jakitean, bozkarioak argitzen ditu guzien begitharteak, zabaltzen guzien bihotzak, salbu gure sainduarena. Ihurzuriak joa iduri du gure sainduak.\n«Anaia maiteak, diote bere laguner, ez niteke ni holako karga baten pean jar; hauta zazue ni ezbezalako bat. Ez othe dakizue gazte denboran zoin zoroa izana naizen? eta oraiko ene ahalgoa zoin ttipia den? Izpiritu Saindua, berriz ere, eta kharsukiago, othoitzazue argi zaitzaten, eta ni utzirik, hobeago bat erakuts dezautzuen.»\nEz adituarena nahi dute egin Iñazioren lagunek; bainan Iñaziok adiarazten diote zin zinez mintzo dela, eta Izpiritu Sainduari bere argiak berriz eskaturik, berriz badohatzi botzetarat. Bigarren hautua, lehena bezalakoa. Horren kontra ere badu erraiteko gure sainduak. Aita Lainez xutitzen da orduan, eta guzien izenean erraiten dio:\n«Ene aita, egizu Jainkoaren borondatea; bertzenaz, bakhotxa gure eskualde bagohatzi. Ez nik, ez ene lagunek, ez dugu bertze buruzagirik ezagutuko Jainkoak eman darokuna baizik.»\n«Karga horren pean jarri baino lehen, kofesora nahi dut mintzatu, ene berriak xeheki nahi diotzat erran: lehenago zer nintzen, orai zer naizen, lehenago zoin bekhatorosa, orai zoin ezdeusa; eta gero, hark nahi duena eginen dut; nahi badu zuen buruzagi jar nadin, jarriko naiz.»\nKofesoraren mintzatzerat uzten dute, ezin bertzez. Aita Teodosio zuen kofesora, San Frantsesen ordreko aphez saindu bat. Iñazioren ariman arthoski irakurtu duenean, aita Teodosiok erraiten dio:\n«Zure anaiek zutaz egin duten hautua, Izpiritu Sainduaren beraren hautua da. Heier jazarriz, Izpiritu Sainduari jazartzen zare.»\nHitz horiek entzutean, auhen bat egiten du Iñaziok; ez da hatik bihurtzen kofesoraren erranari, eta buruzagi izendatua da Bazko astehartean, Aphirilaren hemeretzian, 1541an.


Sabino Aranak eta Koldo Elizaldek argitaratuko Santu Izendegia-n Otilio-ren baliokidetzat proposatutako izena.\nSabino Aranak eta Koldo Elizaldek argitaratuko Santu Izendegia-n ematen da, germaniar jatorria (Othal 'aberria') duen gaztelaniazko Otilia-ren baliokidetzat. Jai eguna abenduaren 13an da.\nTxulapaingo (N) herria eta Andre Mariaren adbokazioa. Irudia XIV. mendekoa da; jaia irailaren 14an ospatzen da.\nJuan San Martín (Eibar, 1922) idazle eta euskaltzain osoaren goitizena.\nOtso izenaren hipokoristiko femeninoa, XVI. mendean artean bizirik zegoena (Ochanda de Mendraca, Elorrio, B, 1514). Otsanda edo Otxanda-k eta gizonentzako Otsando, Otxando-k aztarna franko utzi dituzte oikonimo eta toponimoetan: Otsandategi (Bizkaiko etxe izen usua), Otxanduri (Errioxako herri izena)...\nOtso izenaren Erdi Aroko hipokoristikoa. Honek eta Otsanda femeninoak aztarna franko utzi dituzte oikonimo eta toponimoetan: Otsandategi (Bizkaiko etxe izen usua), Otxanduri (Errioxako herri izena)...\nSanta Maria Magdalenaren antzinako monasterioa, Uztaritzen (L).\nOhiko euskal izena Erdi Aroan, gaztelaniazko Lope-ren kidea, jatorria otsoa (Canis lupus) hitzean duena. Gaur egun bizirik dago deituratzat (Otxoa) eta zenbait toponimoren osagaitzat. Zallan (B), esate baterako, Otxaran ('Otxoaren harana' etorkiz) auzoa dago. Aldaera eta eratorriak: Otxoa, Otsando, Otsote eta Otxoko.\nJules Moulier (Bidarrai, 1888 - Hiriburu, 1958) idazlearen goitizena. Bertsoengatik egin zen ezaguna, baina pastoral bat eta alegiak ere idatzi zituen. Michel Labegueriek bertso hau moldatu zuen haren oroimenez:\nBi begietan ximixtak, boza dena ihurtzuri,\nazaletik otso beltza, bainan barnez uso zuri\nlehengo profeta bat zinuen iduri...\nOtsanda-ren antzinako aldaera hipokoristikoa. Lehen aldiz Leireko dokumentazioan ageri da, 1188. urtean (dona Ochanda). Ikus Otsanda eta Otxoanda. Garaibaik bildutako Milia Lasturkoren oroimenezko eresian ere azaltzen da:\nOtsando-ren aldaera hipokoristikoa.\nOtsoa-ren antzinako aldaera hipokoristikoa.\nDel Valle Lertsundik Gipuzkoan biltzen duen Otsanda, Otxanda-ren aldaera, XV-XVI. mendeetakoa.\nGipuzkoan azaltzen da, XVI. mendean (Ochoiza). Osagaiak Otxoa gizon izena, patronimikoaren -(e)(i)tz atzizkia eta -a bukaera femeninoa dira.\nOtxoa-ren Erdi Aroko hipokoristikoa.\nElgetako Atxagako Otxote izan zen 1448an Arrasateri su eman ziotenetako bat. Izena berez Otxoa-ren hipokoristikoa zen.\nZegamako (G) Andre Mariaren baseliza. 1969an amaitu zuten ermita hau Altsasurako bidean dago, artzain etxolen artean, Araitz malkorraren aurrean. Barruan Sandratiko tuneleko Ama Birjina gordetzen da.\nErdi Aroko euskal izena. Garesen (N) Ossarra agertzen da 1110-1119 bitartean, eta Leireko dokumentazioan Lope Ocharra 1188. urtean. Ozar 'txakurra, ora' izen arruntaren txikigarritzat jo du autoreren batek.\nUda / Trebiñoko herria eta Andre Mariaren eliza. Jaiak abuztuaren 15ean dira.\nBarrundia (A) udalerriko herria. 1040an agertzen da, Ozeta idatzia. Hemen Andre Mariaren baseliza bat egon zen, baina gaur egun desagertua da. Bertan jaio zen Juan Luzuriaga frantziskotarra.


atico-a - Elda (Avenida de ronda) , Eraikitako azalera 102m2, 3 Gelak, 2 bainugelak, Igogailua, igerilekua.\nbungalowa - Petrer (Salinetas) , Eraikitako azalera 212m2, 4 Gelak, 3 bainugelak, igerilekua, Urbanizazioa.\natico-a - Elda (Avenida de ronda) , Eraikitako azalera 102m2, 2 Gelak, 2 bainugelak, Igogailua, igerilekua.\nbungalowa - Elda (Parque del Río) , Eraikitako azalera 218m2, 400m2, 30m2, 3 Gelak, 2...\ntxaleta - Elda (Centro excursionista) , Eraikitako azalera 267m2, 5831m2, 44m2, 7 Gelak, 3...\nbungalowa - Petrer (Loma badá) , Eraikitako azalera 255m2, 3 Gelak, 3 bainugelak, igerilekua, Urbanizazioa,...\netxea - Elda (Pablo iglesias) , Eraikitako azalera 250m2, 121m2, 4 Gelak, 3 bainugelak, 36 Itsasora...\nbungalowa - Elda (Club de campo) , Eraikitako azalera 194m2, 200m2, 20m2, 3 Gelak, 2...\npisu - Elda (Avenida de ronda) , Eraikitako azalera 102m2, 3 Gelak, 2 bainugelak, Igogailua, igerilekua.\nMerkataritza-lokala - Elda (Av. de madrid) , Eraikitako azalera 351m2, 3 bainugelak, Igogailua, Kanpoko guztia.\nbungalowa - Petrer (San jerónimo) , Eraikitako azalera 190m2, 3 Gelak, 2 bainugelak.


Euskal Herriko kosmetika ekologikoari buruz ariko dira, bihar, Astran - Busturialdeko Hitza : Busturialdeko Hitza\nEuskal Herriko kosmetika ekologikoari buruz ariko dira, bihar, Astran\nEuskal Herriko kosmetika ekologikoa eta biokosmetika izango dira hitzaldiaren ardatz nagusiak. Bihar, 19:00etan kulturarako fabrika sozialean jarri dute hitzordua. Hitzaldiaren ostean dastaketa egingo dute.\nLurgozo Urdaibaiko Kontsumo Ekologikorako Elkarteak Kontsumo Kontzientea eta Arduratsua Urdaibaiko Biosferaren Erreserban deritzon proiektua jarri du martxan, eta kosmetika ekologikoari buruzko hitzaldia antolatu du biharko; 19:00etan Astran jarri du hitzordua.\nHain zuzen ere, Euskal Herriko kosmetika ekologikoa eta biokosmetika izango dira hitzaldiaren ardatz nagusiak. Kosmetika naturala deritzo bere konposaketan jatorri naturaleko produktuak bakarrik erabiltzen dituen kosmetika motari. Biokosmetika haratago doa: “Erabilitako osagaiek jatorri naturala eta jatorri ekologikoko zertifikatua izan behar dute. Are gehiago, material eta prozesu guztiak ekologikoak eta kontzienteak izatea, ingurumena eta pertsonak errespetatzea… exijitzen dute”. Horiei buruzko xehetasunez ariko dira Astran.\nHitzaldiagaz produktu ekologikoen aldeko apustua egiteaz gainera, tokiko kontsumoari, jasangarritasunari eta sozialki arduratsuak izateari bultzada ematea da asmoa. Izan ere, produktu ekologikoak egiten dituzten Ainara Beobide (Lavandula kosmetika) eta Maite Garcia de Cortazar (Lamiak Biokosmetika) bertaratuko dira kosmetika ekologikoari eta euren proiektuei buruzko azalpenak ematera.\nAurkezpenagaz amaitutakoan produktuak probatzeko aukera egongo dela adierazi dute arduradunek.


Hasi da Beasaingo futbolaren festa - Goierriko Hitza : Goierriko Hitza\n15:00ak puntuan zirenean, hasi da Beasaingo Futbol Festa. Asteburu osoan, Loinazko San Martin plazan jarritako bi futbol zelai txikietan, gaur 15:00etatik 20:30era, bihar 09:00etatik 20:30era eta igandean 09:00etatik 14:30era, 2008-2014 urte bitartean jaiotako haurren 153 taldek eta 642 jokalarik kanporaketak jokatuko dituzte. Jokalari horietatik 175 neskak izango dira, eta 467 mutilak. Finalak igandean jokatuko dira 17:00etatik aurrera.\nBestalde, 20:30etik aurrera, Beasain Kirol Elkarteak, mailaz maila, talde guztien aurkezpena egingo du.\nFutbolaz gain, hainbat ekintza osagarri ere prestatu dituzte Beasain KE-koek. Gaur, 13:00-etan, Iñaki de Mujikak La Movida Deportiva irratsaioa Urkiola jatetxetik zuzenean egingo du. Bihar, 11:00etan, kamiseta margoketa tailerra egingo dute udaletxeko arkupeetan eta igandean, 13:00etan, penalti eta toke saioak, opari eta guzti.\nOhi bezala, jan eta edateko aukera izango da, plazan bertan jarritako tabernan: hanburgesak, sagardoa txotxetik eta igandean, 14:30ean, paella erraldoia. Gaurko eta biharko afari garaia, musikak girotua izango da.\nBeasaingo Futbol Festa 2019


Intsausti jauregiak Ondarearen Europako Jardunaldiak hartuko ditu irailean eta urrian - Azkoitia - Maxixatzen.eus\nIntsausti jauregiak Ondarearen Europako Jardunaldiak hartuko ditu irailean eta urrian\nAndoni Elduaien 2020-09-11 12:27\nIntsausti jauregian Foru Aldundiak antolatutako bi ekitaldi egingo dituzte. Irailaren 19an eta urriaren 3an, argazki ondareak kultur eta hezkuntza baliabide gisa duen balioa aurkeztuko dute, eta urriaren 25ean, berriz, Broadwood fortepianoaren aurkezpena eta kontzertua egingo dituzte.\nGipuzkoako Foru Aldundiko Kultura, Lankidetza, Gazteria eta Kirol Departamentuak Ondarearen Europako Jardunaldien bosgarren edizioa antolatu du. Lurraldeko ondareari balioa emateko, herritarrengana hurbiltzeko eta kontserbazioaren inguruan herritarrak sentsibilizatzeko antolatu dituzte jardunaldiak. 40 udalerritan zehar egingo dituzte ekitaldiak, 107 jarduera eta 141 ekitaldi eskaintzeko. Azkoitian izango dira horietako batzuk. "Kultur ondasunek duten eginkizuna baliagarria da gizarte kohesioa eta kultur identitatea indartzeko", azaldu dute.\nEuropako Kontseiluak 2020ko jardunaldietarako proposatutako leloa 'Ondarea eta Hezkuntza' izan da. Araban, Bizkaian eta Gipuzkoan egingo dituzten jardunaldiak aldundiekin eta Jaurlaritzarekin antolatu ditu Gipuzkoazko Foru Aldundiak. Jardunaldiek helburu bikoitza dute antolatzaileen esanetan: batetik, ondarearen inguruko transmisioak, hedapenak, eta hezkuntzak ondarea kontserbatzeko duten garrantzia azpimarratu nahi dute, horrela, herritarrek ondarea eskuratu, gozatu eta gorde dezaten zein etorkizuneko belaunaldiei transmititu diezaieten. Bestalde, mota guztietako hezkuntza erakundeek sortu duten materia ondarea eta materiagabea nabarmendu nahi dute.\nAzkoitian bi ekitaldi egingo dituzte. Irailaren 19an eta urriaren 3an, Josu Aramberri Euskalerriaren Adiskideen Elkarteko Adiskide Numerarioak argazki ondareak kultur eta hezkuntza baliabide gisa duen balioa aurkeztuko du online. Intsausti jauregitik emankizuna 11:30ean hasita, Arabak, Bizkaiak eta Gipuzkoak digitalizatutako eta Interneten argitaratutako argazki artxiboa aurkeztuko du hark. XIX. mendearen amaierako eta XX. mendearen hasierako irudiak izango dira ikusgai; besteak beste, musika, antzerkia, industria erakusketak eta artistikoak zein Gipuzkoako marinel ospetsuak. Funts horiek guztiak "kultur baliabide eta hezitzaile baliotsuak" direla azaldu dute antolatzaileek. Doako ekitaldia izango da, baina aurrez izena eman beharko da 648 19 85 16 telefono zenbakira deituta edo josu.aramberri@gmail.com helbide elektronikora idatzita.\nAzkoitiko bigarren ekitaldia urriaren 25ean izango da. 12:00etan hasita, 1803. urteko Broadwood pianofortearen aurrez aurreko aurkezpena eta kontzertua egingo dituzte, Intsausti jauregitik. 1803an Londresko 'John Broadwod & Son' enpresan egindako Broadwood pianofortearen aurkezpen teknikoa egingo du Euskalerriaren Adiskideen Elkarteko Adiskide Numerarioa den Esteban Elizondok. Intsausti jauregian dagoen pianofortea "ale arraroa" izateaz gain, "aparteko balio historikoa" duen instrumentua dela azaldu dute antolatzaileek. Aurkezpenaren ondoren, gainera, italiar interpreteen, pianisten eta sopranoaren kontzertu bat ikusteko aukera egongo da. Ekitaldia doakoa izango da, baina aurrez izena eman beharko da 649 12 48 20 telefono zenbakian, edo comisiongipuzkoa@bascongada.e.telefonica.net helbide elektronikoan. Ekitaldia online ikusteko aukera ere egongo da izena ematen dutenentzat.


Literatura eta Hezkidetza. Hezkidetza eta Literatura – Guraso.eus\nBaloreen transmisioaHeziketaIpuinak eta liburuakKolaborazioak\nLiteratura eta Hezkidetza. Hezkidetza eta Literatura\n2014-06-13\tMiren eta Markel Nondik Nora proiektua\n-Nolakoak dira pertsonaiak? Nolakoak neskak eta nolakoak mutilak? Zelakoa da egiten zaien deskribapena?-Zeren arabera banatzen da protagonismoa? Nolakoa da protagonista? Zergatik da protagonista? Zer egiten du?-Nola maitatzen dute pertsonaiek? Modu desberdin batean egiten al dute neskek eta mutilek? Zertan da desberdina? Zein leku dauka maitasunak beraien bizitzetan? Zentrala al da? Nolako maitasuna da?\nEta tu, tu, tu. Ipuina egin zaigu bukaTU!


Wadai Inperioa - Wikipedia, entziklopedia askea.\nWadai eta inguruko estatuak 1750 inguruan\nAntzineko erlijio afrikarrak, gero Islama (ofiziala 1635ean)\nWadai Inperioa edo Sultanerria (arabieraz: سلطنة وداي, frantsesa: royaume du Ouaddaï; 1635-1912) Txad lakuaren ekialdean (gaur egungo Txad) eta Afrika Erdiko Errepublikan zegoen erreinua izan zen. XVI. mendean sortu zen Darfurreko Sultanerriaren (gaur egungo Sudan) adar bat bezala, Baguirmiko Erresumako ipar-ekialdean.\n1635. urtean, Maba eta eskualdeko beste talde txikiek Abd al-Karimen aldeko islamiar taldearekin bat egin zuten, ekialdetik inbasio bat eragin zuena eta Tunjur taldearen gobernua suntsitu zuena. Abd al-Karim dinastia bateko lehen kolak edo sultana izan zen, frantziarren etorrera iritsi arte. XVIII. mendean zehar, Wadai aurre egin zion Darfur-en berriro sartzeari.\n1804az geroztik, Muhammad Sabun erregealdian (1804-1815), Wadaiko Sultanerriak bere ahalmena handitu egin zuen, bere merkataritza Sahara zeharreko ibilbideen artean kokapen estrategikoa lortu zuelako. Iparralderako merkataritzak bide berri bat aurkitu zuen, Ennedi-n, Kufra-n eta Jalu-Awjila-n zehar Benghazira, eta Sabun-ek errege-karabanak hornitu zituen hura aprobetxatzeko. Berezko diru txanponak egiten hasi zen, eta ipar-Afrikatik sare-kotak, su-armak eta militar aholkulariak inportatzen hasi zen. Sabun-en oinordekoek bera baino ahalmen gutxiago izan zuten, eta Darfurrek 1838ko borroka politikoa aprobetxatu zuen Ouarako boterean, Wadaiko hiriburuan, bere hautagaia jartzeko. Taktika hori, ordea, porrot egin zuen, Darfurreko hautagaiak, Muhammad Sharifek, Darfurren esku-hartzea baztertu zuenean eta bere agintea baieztatu zuenean. Horrela, Wadaiko alderdi desberdinen onarpena lortu zuen eta Wadaiko agintari abilena bihurtu zen.\nArtikulu honek Library of Congress Country Studies-eko jabetza libreko materiala du Chad\nXVII. mendea Afrikan\nXVIII. mendea Afrikan


Eskala Bisual Analogikoa (EBA) | Aixebe & Abante\nEskala Bisual Analogikoa (EBA)\nPosted on octubre 11, 2015 por Oier Gorosabel Larrañaga en fisteus, ikerketa, minaren_pedagogia // 3 Comentarios\nHalan ikusiko dau pazientiak\nPrestatu dudan orri hau hirutan tolesteko pentsatua dago; horretara, pazienteak ikusiko duen aldea guztiz sinplea da, inolako erreferentziarik gabeko marra; terapeutaren aldera gelditzen den marra paraleloa, berriz, graduatua dago. Erregela hau plastiko gardenezko eraztun batez bilduko dugu, artikulo buruko argazkian agertzen den moduan; eraztunari marra bat egingo diogu, aurretik eta atzetik puntu bera markatu dezan.\nFisteuserako, 2015ko agorrillan 20xa.


“Eskola-jantokiak EAEn” Ikerketaren aurkezpena – Gure Platera Gure Aukera\n"Eskola-jantokiak EAEn" Ikerketaren aurkezpena\n“Eskola-jantokiak EAEn. Nolakoak diren eta nolakoak izan litezkeen: elikaduraren kalitatea, hezkuntza-potentziala eta ingurunearekin duen lotura” ikerketa aurkeztuko dute EHIGE y VSF Herrien Bidezko Elikadura elkarteek.\nLau atal ditu ikerketa honek: eskola-jantokien elikadura-sistemen deskribapena, eredu horren inpaktu lokalak eta globalak, EAEk dituen baliabideak elikadura-sisteman horiek hobetzeko, eta hobekuntzarako proposamenak elikadura subiranotasuna barne hartuta.\nIkerketa egiteko eredu ezberdina duten 8 ikastetxe aztertu dira sakonean, baita dokumentu ofizial nahiz pribatuak.\nEGUNA ETA ORDUA: Osteguna, abenduak 14, 11:00etan.\nLEKUA: Bilborock (Mesedeetako kaia, 1. Bilbo)\nNORTZUK: Irantzu Duro (ikerketaren egilea), Eneko Viñuela, (VSF Herrien Bidezko Elikadura), Lurdes Imaz (EHIGE)\n*Ikerketaren aleak banatuko dira eta bertsio digitalak izango dira eskura.\nTags: EHIGE, Ikerketa, VSF\n”Eskola-jantokiak EAEn. Nolakoan diren eta nolakoak izan litezkeen” ikerketaren aurkezpena